text:
ORANJESTAD – Awe mainta Hues di Corte di Husticia di Aruba a dicta sentencia den e caso penal cu Ministerio Publico a cuminsa contra e hombernan Venezolano biba na Aruba, R.G.Z. y J.T.R.
ARUBANATIVE por a compronde cu luna pasa tratamento di e caso a tuma lugar caminda Fiscal ta haya R.G.Z. y J.T.R. culpable di falsificacion di documento y labamento di placa procedente di e 55 baranan di oro. Fiscal pa cu e castigo, a tene cuenta cu e tempo cu a transcuri. El a xigi pa G.R.Z. castigo igual na loke e tabata sera. Pa J.T.R. el a exigi 12 luna di prison di cual 6 luna ta condicional cu 2 aña di prueba.
NO A FALSIFICA DOCUMENTO
Pa loke ta e acusacion di falsificacion di documento, Hues ta haya cu e documentonan ta di Douane y no ta haya cu ta falsificacion. Tambe Hues no ta haya proba cu lo kier a sconde cu e oro ta procedente di Venezuela cu e documentonan aki. Hues a mustra cu ta via broker e documentonan ta wordo manda pa Douane caminda ta para cu e oro ta procedente di Venezuela y ta wordo exporta pa otro pais. Na Aruba G.R.Z. a bay Douane pa tuma e documentonan caminda e oro tabata tey caba.
Hues ta haya cu Douane a splica cu e yenamento di formulario ta corecto y Douane di Hulanda tambe ta yena mesun cos o sea cu na Aruba ta pone cu e oro ta procedente di Aruba y na Hulanda ta pone cu e oro ta procedente di Hulanda. Hues ta haya cu aki no por conclui cu esaki ta pa gaña y no bisa cu e oro ta procedente di Venezuela. E ta haya cu Douane no tabata corecto den su informacion riba e documentonan. Hues a declara e duo liber di falsificacion di documentonan.
NO TIN LABAMENTO DI PLACA
Pa loke ta e acusacion di labamento di placa, Hues a mustra cu e sospechosonan G.R.Z. y J.T.R. ta para riba cu via Pa Oro International nan tabata transporta e oro pa destinacion. Hues ta haya cu e solo hecho cu e oro ta di Venezuela, no corecto ta saca conclusion cu e ta procedente di delito. No tin prueba concreto cu e oro ta ilegal y mucho menos di delito. E forma con a transporta e baranan di oro, no por papia di sospecho di oro ilegal. Hues a declara e duo G.R.Z. y J.T.R. liber di e acusacionnan. Por a mira cu emocionnan tabata halto den sala di Corte y J.T.R. a cuminsa yora di contento pa tur e cosnan cu el a pasa aden.
Pa loke ta e baranan di oro, cualnan ta hinca den un caha fuete na Banco Central, Hues a bisa cu e no ta tuma un decision riba esakinan. El a bisa cu no tin indicacion, kende ta e doño di esakinan. Awor lo por spera un otro caso pa asina e compania concerni por haya e baranan di oro.


c: text/html

text:
(AP) – Facebook ta lagando mensahenan di odio violento pasa door di nan control na Kenya, di mesun manera cu otro paisnan segun un reportahe nobo di gruponan Global Witness y Foxglove.
E ta e tercer test di e tipo aki unda cu ta test Facebook su habilidad di detecta mensahenan di odio, sea via inteligencia artificial of moderadornan humano, cu e gruponan a haci y e compania a fracasa.
E avisonan, cual e gruponan a entrega ambos den Ingles y Swahili, tabata tin mensahe di violencia y violacion. Nan tabata compara hende cu cabritonan y carnenan. Algun tabata hasta inclui palabranan vulgar y erornan gramatico. E avisonan den e idioma Swahili a logra pasa mucho mas facil door di Facebook su sistema di deteccion y e keda aproba pa publicacion.
Sinembargo, e avisonan Ingles, algun a keda rechasa prome pero solamente pa motibo cu nan tabata contene palabranan vulgar ademas di e mensahenan di odio. Na momento cu e palabranan vulgar a ser retira y a drecha e erornan gramatico, e avisonan cu te ainda tabata haci yamado pa violencia y tabatin mensahe di odio directo, a ser aproba sin ningun problema.
“Nos tabata sorprendi ora nos a mira nos avisonan keda rechasa pa prome biaha, pero nan no a ser rechasa pa e motibonan importante cu nos tabata kier pa nan ta,” Nienke Palstra di Global Witness a splica.
E avisonan nunca a ser publica riba Facebook. Sinembargo e hecho cu facilmente nan lo por a ser publica ta demostra cu apesar di nan a compromete nan mes cu nan lo haci un miho trabao, Meta aparentemente regularmente ta fracasa den e deteccion di mensahenan di odio y yamadonan pa violencia riba nan plataforma.
Global Witness a bisa cu nan a tuma contacto cu Meta despues cu nan aviso a keda acepta pa publicacion pero no a ricibi un respuesta. Riba diahuebs sinembargo, Global Witness a bisa cu nan a ricibi un respuesta anteriormente den juli pero esaki a ser perdi den e-mail. Meta tambe a confirma riba diahuebs cu nan a manda un contesta.
“Nos a tuma pasonan extensivo pa yuda nos gara e mensahenan di odio y contenido inflamatorio na Kenya, ademas nos ta intensificando e esfuersonan aki prome cu eleccionnan. Nos a dedica ekiponan di personanan cu ta papia e idioma Swahili y tecnologia proactivo den deteccion pa yuda nos deshaci di contenido dañino na un manera
Cada biaha Global Witness a somete aviso cu mensahenan di odio pa mira si Facebook su sistema lo gara esaki, e compania a fracasa den haci esaki. Na Myanmar, un di e avisonan a usa palabranan ofensivo pa referi na personanan di India y origen Musulman haciendo yamado pa nan asesinato. Na Etiopia, e avisonan tabata usa mensahenan pa haci yamado na e asesinato di personanan cu ta pertenece na Amhara, Oromo y Tigrayan.
Dicon aviso y no publicacionnan regular? Esaki ta pa motibo cu Meta ta bisa cu nan ta regula avisonan cu un sistema mucho mas “estricto” cu e publicacionnan regular y no paga segun e pagina di ayudo pa aviso.

robotstxt: allowed

filter: keep


text:
Dia 1 di Yanüari 2012, a funda e Fundashon S. E. F. BA.
S. E. F. BA. Ta para komo e órgano di kordinashon di sentro nan di bario na Kòrsou,
FSEFBA a salí for di e proyekto Plan nashonal pa desaroyá bario nan,for di e programa
di gobernashon 2011-
SEFBA ta e plataforma pa lokual ku ta trata kordinashon di Sentronan afilia na dje.
E plan ta basá den e mehorashon di e esfera di bida den su aspekto edukashonal, sosial I rekreativo den Barionan di bario nan di Kòrsou..Tambe FSEFBA tayuda e habitante i e organisashonnan den bario pa partisipá den ehekushon di e plannan pa desaroyo dje bario. E tema nan di mas importansia ta Norma i Balor,Relashonnan Sosial, Seguridat, Partisipashon Sosial i krea un mihó siudadano. Ku esaki nos por krea un instrumento no formal pa eduká, di kual Sentro nan di bario ta hunga un ròl grandi den esaki,na un nivel mas fásil por Informá, Eduká i forma e habitantenan den bario i tambe habitantenan liga ku organisashonnan den bario. .
Edifisio nobo
Arminda Elizabeth
Direktor Interino
Jossy Allee Raymond Mari Edwin Rafaela
Presidente-
Miembronan di Hunta di Komisario


text:
KRALENDIJK – Djasabra awó 8 ougùstùs ta bai kuminsá ku e promé treinen, e promé evento di Self-Defense pa mucha di 6 te ku 12 aña, esaki di 10or mainta pa 12or di mèrdia na Jeugdhuis Jong Bonaire. Esaki ta dirigí riba muchanan di 6 pa 12 aña ku na skol tin problema ku “Bullying” ku ta tentamentu, tantu riba e parti físiko komo tambe mental, pèstmentu di e muchanan na skol, loke lo por i ta stroba e mucha su desaroyo. Pa e grupo aki a traha un pakete hopi interesante, segun instruktor sr. William Evertsz.
E programa no ta solamente pa e mucha, pero e mucha kompañá pa un mayor ku ta mira kiko e mucha ta siña durante e treinen, kon pa dil ku tipo di problemanan asina na skol i riba kaya. Hopi bia un mucha ku ta hañé ku tipo di problemanan asina ta dal sera, nan no ke siña mas, nan no ke bai skol mas ya ku ta tenta nan na skol, loke ta stroba e mucha di siña, stroba su desaroyo. Ku e programa aki ku un instruktor sertifiká ku ta sr. William Evertsz, e mucha ta siña kon pa dil ku tipo di problemanan asina.
E programa o sea treinen no ta siña e mucha bringa, pero si ta siña e mucha kon pa dil ku esaki i kon ta sali fo’i djesaki si e hañé ku un situashon asina.
Pa e muchanan di 6 pa 12 aña a traha un pakete hopi interesante.
Importante ta pa e mucha momentu ku e yega na un lugá, pa e sa kon e ta dil, kon ta interpretá e sentimentu etc. Ta siña nan ku unda ku nan yega, kon ta kapta e moveshon, e feeling. Tambe nan ta siña protehá nan zona personal, siña bisa nò, siña para hende i bisa te akinan awó. Importante pa nan siña nan norma i balor, respetá nan mes mes, ken nan mes ta.
E ta interesante pa e mucha, loke ta yuda e mucha sali fo’i kualke situashon ku ta strob’é den su desaroyo. E treinen di Self-Defense no ta solamente pa e mucha, sino tambe pa tur hende, e no tin edat. Tur hende por siña kon pa defendé su mes den kualke situashon ku e lo por hañé kuné o ku lo por presentá. Pa inskripshon o mas informashon por tuma kontakto ku William na +599 777-2095


text:
KRALENDIJK – Miluska Hansen ta estrená un agènda nobo. Un agènda nobo krioyo, diferente for di tur otro. “ Mi tin un kompania i e ta karga e nòmber ‘Create Ideal You‘. Ta trata di un kompania ku ta diseñá hopi kos físiko, entre otro di e agènda pa 2021. Aparte di esakinan, mi ta duna diferente treinen pa un hende por desaroyá loke e ta deseá pa yega na dje i mas.
Mi a traha un di 2 agènda e aña aki, despues ku na 2019 mi a traha e promé. 2 agènda pa 2021, un na idioma papiamentu i e otro na ingles. E agènda ta mas ku un agènda. Tin kos den dje ku ta yudabo pa yega na bo metanan. E tin un konsepto (Shik). Tin sekshon pa un hende por yena su kosnan di hasi diario i pa tèrmino largu… i tin tur luna tin un dicho. Asina tin diferente sekshon den un konsepto amplio. Entre otro kon bo por atendé ku sèn i mas. E no ta simplemente un agènda, sinembargo algu mas. E agènda mes ta guiabo kon skirbi kosnan importante, kon guia bo bida den bon direkshon i positivamente. Aña pasa mi a krea e promé agente i esaki ta esun di 2. E agènda ta bistí nechi i for di ora bo ta nota den algu bunita, ya e ta yena bo kurason ku energia positivo. Su nòmber ta; ‘Meraki 2021’. Agènda Meraki 2021 na Ingles i Papiamentu ta disponibel na Floristeria Petals, Bruna, Addo’s bookstore òf tuma kontakto na number di telefon; 795-8081, i ta posibel pa tresé kaminda bo ta deseá. E ta kosta 35 dòler. Algu mas ku un agènda”, Miluska Hansen a bisa.


text:
Selebrashon Dia Internashonal di Kooperativa ku e tema
KOOPERATIVANAN PA UN TRABOU DIGNO
Na 1992 Nashonnan Uní a proklamá e promé djasabra di yüli di kada aña komo Dia Internashonal di Kooperativa. Djasabra 6 di yüli 2019 MEO a selebrá e Dia Internashonal di Kooperativa ku un seminario. E tema di e aña aki “Kooperativanan pa Trabou Digno” a keda skohé pa Nashonnan Uní i International Cooperative Alliance teniendo na kuenta e desigualdat kresiente, e oumentu di insiguridat di trabou i e nivel haltu di desempleo, partikularmente bou di hubentut. E tema a keda skohé pa asina duna sosten na e Sustainable Development Goal number 8 (SDG); “Desaroyo Inklusivo i Trabou Digno“.
Kooperativanan ta sentrá rondó di e hende i nan tin un ròl importante pa hunga den kreashon i mantenshon di trabounan digno den kada komunidat, di e forma aki ta empoderá e hende tantu riba aria sosial i ekonómiko.
Djasabra 6 di yüli Minister di Desaroyo Ekonómiko Kenneth Gijsbertha a hasi apertura di e seminario, ku a konosé tres orador lokal i un orador internashonal.
Komo oradornan lokal tabata tin sra. Peggy Isenia, presidente di FEKOSKAN, ku a papia riba “E importansia di kooperativa pa ku Trabou Digno”, sr. Raúl Henriquez, direktor di Konseho Sosial Ekonómiko (SER) ku a papia riba “Desaroyonan Laboral Mundial/ Future of Work” i sr. Edward St. Jacobs, presidente di Sentral Sindikal di Kòrsou, ku a papia di “E punto di bista sindikal i di “International Labour Organization” (ILO) pa ku Trabou Digno” .
Komo orador prinsipal internashonal a papia sr. Andrés Alvarez Ovares, Director de proyectos del Centro de Estudios y Capacitación Cooperativa (CENECOOP), ku a elaborá riba “Kon Kooperativa por prepará su mes pa benefisiá di Future of Work i logra Trabou Digno”.
Na final di e presentashonnan a tene un pènel kaminda tantu e oradornan i públiko presente por a interkambiá ku otro riba e mensahe ku e kuater oradornan a presentá durante di e seminario.
Riba e foto por mira d.r.p.d. Kenneth Valpoort (Union), Minister Hensley Koeiman (Labor), Andrés Alvarez Ovares, Minister Kenneth Gijsbertha, Peggy Isenia, Raúl Henriquez.
Pronto e video i foto di e selebrashon lo ta disponibel riba e facebook page di MEO


text:
Gasto di huur ta subi tur aña cu indexering den prijs stipula den contract cu SOGA
Finansa publico ta un asunto serio y materia complica. Esaki ta keda demostra awe atrobe ora Parlamentario y ex Prome Minister Eman a purba bruha tera pa malinforma Pueblo bisando cu CAFT ta bisa na mas ocasion, pero e consehonan aki no ta wordo sigui simplemente pa sigui cu paga pa Friends and Family. Bisando esaki Sr. Eman ta bolbe mustra cu e no ta compronde finansa publico y kier sigui fomenta discordia cu mentira djies pa por yega na poder pa bolbe deshaci y desgracia Aruba cu mas debe.
Si Parlamentario Eman a tuma tempo pa haci su trabou debidamente, lo ela ripara cu tur contract cu tin pa huur cu edificio di Stichting Onroerend Goed Aruba SOGA tin un clausula pa indexa e prijs di huur tur aña. Pues tur huur pa edificionan di MFA, Warda di Polis na Shaba y Macuarima, edificionan di INFRA, BELFIN y JFK ta subi cada aña conforme e contract cu a wordo firma. No ta huur nobo a wordo cera cerca niun hende conoci como Friends & Family. Hasta e contractnan caro di e MFAnan, ta Mike Eman mes a bay pone prome piedra y corta sinta pa nan y awe diripiente e no sa mas kico ela firma. Ta lamentabel pa mira cu e sed di Mike Eman pa yega na poder ta bolbe pone e Parlamentario purba tuma Pueblo haci cu mal informacion. Ta mescos ela haci ora cu ela gaña Pueblo cu elo elimina BBO y a bira yega na poder, hisa BBO, probecha di e placa di BBO di Valero y bira redobla e debe di Aruba cu mas di 2000 miyon florin den apenas 4 aña.
Gobierno ta publica informacion financiero tur kwartaal y den esaki Parlamento, Pueblo, CAFT y tur interesa por mira tur entrada y gastonan haci pa Gobierno. Si sr. Eman a tuma tempo pa haci e trabou Parlamentario cu Pueblo ta paga pa e haci, y si ela lesa e informacion di tur kwartaal, elo no por a bin bolbe manipula y gaña Pueblo. E ta keda un situacion hopi tristo pa mira un hende grandi scapa, Parlamentario y ex Prome Minister di Aruba recuri na un politica asina barata pa tapa su incapacidad como representante y gobernante di nos Pais.


text:
Minister Rocco Tjon: TRABOUNAN PA CU STICHTING HUNTO TA AVANSANDO Y PRONTO E EDIFICIO LO KEDA CLA
ORANJESTAD – Siman pasa, Minister di Husticia y Asuntonan Social Sr. Rocco Tjon a bishita e sitio caminda ta construyendo e edificio nobo pa loke ta “stichting hunto” y a haya un bista di con e trabounan ta avansando. Ta trata aki di e proyecto caminda ta bay uni e dos instancianan esta; FMAA y SPD, pa asina atende mucho mas miho cu varios retonan den cuadro di salud mental y adiccion.
Den presupuesto 2022 a tene cuenta cu e proyecto aki caminda tur e fondonan ta bay wordo poni hunto, pa di e forma ey por haci mucho mas cu e recursonan limita cu tin. Door di uni e dos instancianan, e ta percura pa brinda henter comunidad un miho servicio, pero tambe e lo percura pa procesonan ta mas miho alinea na otro pa trata cu e tematicanan di salud mental y adiccion. Recientemente, hunto cu colega Minister di Finansa y Cultura Sra. Xiomara Maduro, a firma e carta di oferta pa Gobernador, pa asina e landsbesluit por wordo concretisa pa asina tur e fondonan, pues 2.6 miyon florin por wordo traspasa pa FMAA, pa di e forma ey por bay brinda un miho servicio.
Manera ta conoci, ya caba a bishita SPD hunto cu Minister di Desaroyo Social di Sint Maarten Sr. Ottley kende a haya un bista y un splicacion amplio di con ta atende cu e parti di salud mental y adiccion na Aruba. E tema aki tin e atencion desde inicio di Gabinete Wever-Croes, caminda hunto cu Prome Minister Sra. Evelyn Wever-Croes a ehecuta e Sociaal Crisis Plan, pa atende cu loke ta e lista di espera di salud mental. Bisando esaki, e proyecto aki tambe ta cay den cuadro di e maneho pa cu salud mental. Manera a bin ta compronde di e raad van toezicht di FMAA, dentro di poco e fundeshi lo ta cla pa por pone e prome bloki, pa asina stichting hunto por bira un realidad. Ta premira cu lo termina e proyecto aki, na inicio di 2023.


text:
ORANJESTAD, Aruba – Mei 30, 2021 – Fundashon Stimami Sterilisami lo mester
suspende su actividadnan pa aña 2021 te ora e organisacion por ricibi fondonan
nobo di contribuyentenan di antemano y futuro pa asina por continua cu su
campaña nacional di sterilisacion. E programa cu a wordo inicia y pa gran parti
financia door di Bucuti & Tara Beach Resort y a wordo sosteni door di otro
organisacionnan, a logra sterilisa aproximadamente 26.397 cacho y pushi entre 2016 – 2021
Aunke esaki ta un logro grandi, ainda e fundashon mester keda traha duro pa
asina e por logra su mision di resolve e problema di sufrimento di cacho y pushi riba
caya den e proximo 5 añanan.
Awo mas cu nunca e esfuerzonan di Stimami Sterilisami ta necesario paso nos ta
sigui wak mas y mas cacho y pushi riba caya, abandona y sin doño. Hunto cu e
responsabilidad di cada doño riba e mantencion y cuido di nan bestia, sterilisacion ta
keda e metodo di mas efectivo y compasiona pa reduci e number di cacho y pushi
abandona. Sin sterilisacion, pushinan lo por haya te cu 60 pushi baby den un aña, y
cacho lo haya te cu 28 puppy den un aña. Esaki lo deshaci tur e trabou duro cu
Stimami Sterilisami a haci pa baha e cantidad di sufrimento experencia door di
tantisimo animalnan riba nos isla.
Desafortunadamente e donacion personal di AWG. 100.000 di Ewald Biemans,
doño/CEO di Bucuti & Tara y Presidente di Stimami Sterilsami, y un donacion di AWG.
10.000 di Arubabank no ta suficiente pa e fundashon por continua pa e resto di 2021.
“Nos a sigui lo mas cu nos tawata por e aña aki y nos a busca tur manera pa recauda
fondo, pero lastimamente e gastonan ta sigui, pero e fondonan no ta drenta,” Ewald
Biemans ta splika. “Pa e rason aki nos a dicidi di suspende nos actividadnan te cu
aña 2022 pa asina nos por purba recauda lo mas cu nos por durante e temporada
aki.”
Fundashon Stimami Sterilisami ta un non-profit organization cu ta uza 100% di tur
donacion pa ofrece subsidio parcial of completo pa e procedura di sterilisacion pa
tanto publico en general, como tambe organisacionnan di boluntario cu ta cuida
bestianan di cas of riba caya. E organisacion su bukinan ta habri y ta wordo controla
pa asina brinda transparencia total di e uzo di fondonan. E fundashon ta aceptando y
buscando donacion pa su campaña di aña 2022 pa asina por sigui cu su mision pa
resolve e problema di sufrimiento di cacho y pushi riba caya den e proximo 5 añanan.
Por haci donacion directo na Fundashon Stimami Sterilisami, cuenta: Aruba Bank
6012630190.
FUNDASHON STIMAMI STERILISAMI
www.stimamisterilisami.com
Aruba Bank 6012630190
KVK: S1744.0


text:
KRALENDIJK – Den e situashon di normal nobo ku 2020 a hinka nos komunidat aden, Fundashon Nawati a haña su mes ku diferente limitashon pa organisá e selebrashon di Dia di Nort’i Saliña 2020.
Pero ku mente fihá riba bòltu e limitashon pa esaki kambia i bira un bunita oportunidat. Nos a logra kambia nos selebrashon públiko di Dia di Nort’i Saliña. Lo bai tin tambe un Santu Sakrifisio di Misa awe djamars 15 di desèmber anochi 7:30 na Misa di La Birgen di Coromoto na Antriol. Despues di e sakrifisio di Misa, Fundashon Nawati ta parti un bríndis na okashon di Dia di Nort’i Saliña.
Fundashon Nawati ta manda un invitashon na tur norteño pa presentá na e sakrifisio di Misa.


text: Diasabra anochi a drenta informe di un accidente na un compleho di apartamento na Hato, mesora a dirigi patruya na e sitio. Na yegada di patruya na e sitio a bin compronde cu aki bisinja lo a yama polis ya cu e causante di un accidente for di siman pasa a aparese bek. A pidi presencia di polis di trafico na e sitio y a hasi investigashon. A saca afor cu e causante lo a bay biaha y ora a yega bek ela polish su auto. Polis a pone e vehiculonan banda di otro y a wak riba ambos danjo di e supuesto accidente unda cu e causante lo mester para responsabel pa cubri e danjo. Maske e causante ta keda firme cu eno a causa ningun accidente polis di trafico a bisa tini suficiente evidencia pa bisa diferente.


text:
núkleo doméstiko (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 306 bia
- deskripshon hulandes: un grupo di hende ku ta biba huntu den un kas. E ta tradishonalmente un famia: mama, tata ku yu. Pero tin awendia diferente tipo di famia manera mama ku yu, tata ku yu, wela ku yu, pareha, hende soltero, etc.
- hulandes: huishouden
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
-
Glosbe ta un dikshonario internashonal, klek riba e siguiente konekshon:
núkleo doméstiko
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
núkleo doméstiko
anterior i siguiente


text:
Sentro Akseso Boneiru ta e organisashon nobo pa ayudo sosial na Boneiru. AKSESO ta e portal kaminda habitantenan di Boneiru por bini pa risibi informashon, sosten i yudansa. AKSESO tei pa fortalese e famia. I tambe pa yudansa riba area finansiero, siko sosial, pregunta tokante edukashon, guia durante un perdida, aktividatnan den bario i mas. AKSESO tei pa bo!
Na Sentro Akseso e servisionan di un kantidat di organisashon eksistente manera Sentro Hubentut i famia, IWO, HGKM/Guiami, departamentu di MOA i salú hubenil a bini huntu di forma aksesibel pa asina komunidat di Boneiru por risibí ayudo lihé i di kalidat haltu.
Direktiva huntu ku tim di maneho di AKSESO i profeshonalnan a splika tokante AKSESO, kiko tur e organisashon ta nifiká pa Boneiru i e desaroyonan riba área sosial. E bishita a keda kulminá ku un ekskurshon di e edifisio i un kos di smak.


text:
Disponibel na hulandes tambe
Djaluna 9 di novèmber último, Parlamento a aprobá e legislashon kaminda Kòrsou ta kumplí ku regla i standartnan internashonal den área finansiero.
Den kuadro di “Caribbean Financial Action Task Force”, konosí komo CFATF, a hasi ahuste nesesario den kuadro legal, pa asina evitá ku Kòrsou lo por bira un plataforma pa aktividat finansiero ku karakter di ilegalidat.
Pa medio di ahuste den kuadro legal, e bon nòmber di Kòrsou komo hurisdikshon ta keda garantisá.
Komo resultado di esaki, e Sektor Finansiero Internashonal por sigui desaroyá su aktividatnan aki na Kòrsou, kual lo benefisia ekonomia.
Finalmente, adaptando nos sistema di lei na norma i standartnan internashonal vigente, ku tabata un punto di atenshon ku pa hopi tempu no a haña e atenshon nesesario, sigur último tempu ta logrando desaroyo importante.
Esaki a materialisá den kambionan deseá den nos legislashon den reunión di parlamento djaluna mèrdia.


text:
E oro cu tin riba e Gouden Koets, por ta bini di Suriname, segun un investigacion nobo haci pa Amsterdam Museum. Segun e Museo, e investigacion aki a resolve e misterio.
Desde masha tempo caba, ta ser bisa cu e oro di e Gouden Koets ta bini di Aruba. Por ta bien posibel, pasobra den e anjanan ey, Hulandesnan a haya conesecion y tabata extrae oro di nos suela y tabata manda Hulanda.
Den e relato cu a wordo duna, Amsterdam Museum ta bisa cu nan a investiga e oro pa mira si e ta parce di Africa of di Surinam, sinembargo nan NO ta menciona si nan a compara e oro cu esun di ARUBA. Esaki ta pone SOLO DI PUEBLO conclui cu mientras no haci e comparacion cu oro di Aruba, no por saca conclucion final.
Esey ta indicacion cu e ainda ta keda un misterio, si encaso e ta di Surinam of por ta di Aruba.
E investigacion a wordo haci dor di Vrije Universiteit Amsterdam, Netherlands Institute for Conservation+Art+Science+ y Naturalis Biodiversity Center.
E investigacion a wordo haci dor di tuma poco muestra di e oro di e Gouden Koets, dor di kita algun miljard di particula. Djey nan a compara e pida oronan cu oro di Africa y di Surinam, y e pida oronan ta parce mas tanto na oro di Surinam, for di un mina e tempo aya, na un riu di Surinam.
E investigador ta haya cu PROBABLEMENTE, cu tempo cu e Gouden Koets a wordo traha, tabata extrae oro for di e mina na Surinam.
E resultado di e investigacion ta bisa cu PROBABLEMENTE e oro ta di Surinam.
SOLO DI PUEBLO ta kere cu esaki ta lanta e pensamento cu no por descarta cu berdaderamente e oro por ta di Aruba, mientras cu e investigacion no a haci e comparacion cu oro di Aruba, cual tambe tabata wordo exporta pa Hulanda den mes aƱanan cu e Gouden Koets a wordo traha.


text:
Biba saludabel awendia ta algo hopi importante. Si bo wak rond di bo lo bo ripara cuanto sobrepeso tin den nos comunidad. Pesey nos mester para un rato y pensa dicon?. Un parti di e contesta ta hopi simpel: mal alimentacion. Hopi simpel berdad pero loke tin tras di e significacion no.
Mal alimentacion ta algo malo pa e salud di un hende. Mal alimentacion tin diferente significacion manera: come foi ora, come “fast food”, keda sin come, no come berdura of fruta etc. Tin hende ta come demasiado hopi y mal combina. Un bon alimentacion ta hopi importante pa bo y bo famia. Mal alimentacion ta trece sobrepeso tambe. Y corda cu ta un curpa so bo tin, pesey cuid’e… sin bo curpa, bo espiritu tambe ta muri. Ora bo kier come junk food atrobe, pensa di nobo, un biaha mas.
Come malo por resulta den hopi malesa, pasobra bo curpa no ta haja e nutriente y vitaminanan necesario pa bo curpa mantene su mes saludable. Riba e tema aki, mas den un proximo articulo. Awor nos ta ofrece bo un receta di smoothie. Un di e cosnan hopi facil pa traha, pero asina dushi y bon pa bo salud. Purb’e… y gust’e!!!
Receta saludabel cu bo por traha pa bo yiu na cas
Smoothie di Strawberry y Vanilia
1 cup di vanilla yoghurt
2 cups di 1% (soy) milk
1 cup di strawberry fresco of gefreeze
1 cup blokki ijs
Pone tur e ingredientenan den un blender y mesclanan tur te ora e bira un “smoothie”.
No necesariamente mester tene bo mes na e midinan aki. Bo por varia tambe cu e ingredientenan, na bo smaak… enjoy….


text:
WILLEMSTAD — Tur kos ta kla pa e proyekto “Pedagogia Deportivo” di FDDK ranka sali. Manera ya konosí, e proyekto aki ta enserá ku tres(3) dosente lokal ku tin nivel di HBO lo sigui un trayekto “ Train de Trainer”. E meta prinsipal di e promé parti ta ku den futuro e tres dosentenan lokal aki lo mester bai duna lès na lokalnan den metodologia i pedagogia deportivo. E di dos parti hopi importante ta konsistí di diesdos (12)ku instruktor nivel MBO(CIOS/Sport & Beweging Coordinator) lo sigui un kurso di pedagogia i metodologia deportivo. Esaki ta nifiká e siensia ku e sertifikado di pedagogia aki e instruktornan nivel MBO por asistí den lès di edukashon físiko den skolnan di enseñansa di fundeshi.
Dor di un formashon pedagógiko mas fuerte e futuro dosentenan por logra diferente efekto positivo i korekto riba diferente tereno, entre otro riba aktuashon sosial, salubridat públiko i tambe riba nos prestashon deportivo internashonal en general.
Edukashon físiko ta base di nos deporte, motibu pa kua FDDK ke yuda halsa e nivel di formashon físiko prinsipalmente pa e grupo di enseñansa di fundeshi. Esaki ta e invershon ku FDDK kier logra pa trese un kambio den nos sistema di edukashon físiko. Esaki ta e promé stap ku FDDK kier konsehá pa asina bini ku edukador físiko bèk den nos skolnan di fundeshi ku aktualmente no tin edukador físiko mas. Tur esaki ta yuda kombatí pobresa deportivo, empleo pa hobennan profeshonal den deporte. E proyekto aki ta wòrdu finansiá pa Fundashon Konstruí Awe i Mayan i tambe Uralco.
E kurso lo keda duná dor di dos (2) dosente kubano, kendenan ayera a sera konosí ofisialmente ku un parti di e grupo ku lo forma parti di e proyekto.


text:
WILLEMSTAD — FFK konhuntamente ku FIFA lo organisá un grandioso torneo di futsal eskolar pa skolnan avansá! E torneo aki ta tuma lugá di 14 pa 28 di sèptèmber binidero na vèlt di sala Niels Liberia, Stadion Odulio Willems (Suffisant). E torneo aki ta destiná pa studiantenan maskulino di 15 pa 17 aña i lo tuma lugá riba djaluna, djarason i djabièrnè di 3or pa 6or di atardi. Lo tin 3 partido kada dia i e partidonan lo tin un durashon di mei ora kada banda ku 5 minüt di pousa. Tur ekipo lo hunga kontra otro i esun ku finalisá ku mas tantu punto lo sali e ekipo kampion di e torneo aki ku lo risibí su trofeo huntu ku e skolnan ku terminá na segundo i terser lugá.
E skolnan ku ta partisipá ta lo siguiente;
- G.O. Montaña
- G.O Comanchestraat
- G.O
- Juan Pablo Duarte
- Ancila Domini
- Albert Schweitzer College
- Joseph Civilis VSBO
Skema di wega:
Un yamada ta bai na hinter pueblo di Kòrsou i espesialmente tur fanátiko di futsal i e alumnonan di e skolnan partisipante pa bin presensia e weganan aki, apoyá i sostené bo skol! Bin pasa un ratu despues di skol i alabes disfrutá di e tremendo torneo di futsal aki.


text:
ko: Selikor ta otorgá di dos edishon di Gladys van Dal Mc Kenzie Award na Hofi Cas Cora
Netamente riba fecha natal di sra. Gladys van Dal Mc Kenzie, Selikor NV a anunsiá e ganadó di e di dos edishon di e prestigioso premio ku ta karga su nòmber. Di e 5 nominadonan pa e Gladys Van Dal Mc Kenzie Award ta Hofi Cas Cora a bai ku e premio máksimo.
E di tres siman di luna di òktober tradishonalmente ta selebrá siman di medioambiente aki na Kòrsou. For di aña pasá Selikor a bini na e idea pa den siman di medioambiente duna honor na sra. Gladys van Dal di felis memoria, ku tabata un pilar den e lucha pa un medioambiente duradero. A krea un premio ku ta karga su nòmber ku e meta pa stimulá i motivá organisashonnan pa tene kuenta ku preservashon di nos medioambiente den nan operashon. Di e forma akí Selikor NV kier a duna rekonosementu póstumo tur aña di nobo na un di nos baluartenan riba tereno di medioambiente.
Djabièrnè 18 di òktober, den kuadro di klousura di e siman di medioambiente 2019, Selikor NV a hasi entrega di e di dos edishon di e Gladys Van Dal Mc Kenzie Award. Remarkabel ta ku riba e fecha akí Gladys lo a kumpli 90 aña si e tabata na bida.
Pa e di dos edishon di e premio a skohe 5 organisashon ku a demostrá di ta riba un bon kaminda pa loke ta trata aspektonan ku e premio ta para p’e. E komishon di selekshon a skohe e siguiente nominadonan pa risibí e di dos Gladys van Dal Mc Kenzie Award: D-Bottle Curaçao, JCI United Citizens of Curaçao, Hofi Cas Cora, Green Phenix i Fresh Habits. E ganadó a resulta di ta Hofi Cas Cora.
Selikor ta sumamente honrá di un bes por a otorgá e premio akí i asina rekordá un persona hopi spesial, ku manera e mes tabata yama su mes: e madrina di Selikor. Un pabien ta bai na tur e nominadonan i tambe Hofi Cas Cora komo ganadó.


text:
ULTIMO ORA: BONEIRU.
INTENTO DI ROBO NA WAREHOUSE RIBA E ATM MASHIN DI MCB.
Awe marduga algu prome ku 5 am malechor(nan) a purba ku un loader pa kibra e muraya di warehouse na kaya industria pa por a yega na e ATM mashin pa horta esaki.
E malechor(nan) a presenta ku un loader probablemente horta pa hasi e robo.
Tur esaki a keda na un intento mirando ku alarma a bai y e malechor(nan) a sali na kareda bai laga e loader horta atras.
Polis ta investigando e kaso.
FUENTE: AIMED AYUBI.
NOTISIA KU BO POR KONFIA.


text:
D’Licious huntu ku Gentz den Spoonz 30 desèmber próksimo
Riba djasabra dia 30 desèmber próksimo lo bai tin e fiesta pa sera aña 2017 na Kòrsou. Esaki den diskoteka Spoonz, situá den Saliña. Direktamente for di Aruba, lo ta presente na Kòrsou, e agrupashon musikal D’Licious di e hit ‘Deskonfia...’, ku su kantantenan Jerrino, Dwayne i Jason. Esaki pa asina kombiná den un fiesta baliabel riba e último anochi di 2017, kual fiesta ta inisiá promé ku 12’or, huntu ku Gentz. Resientemente Amos Balentien a reprodusí e piesa hit di Jerrino ku un bon akohida na radionan di Kòrsou.
Gentz, formá pa kantantenan Amos, Randy, Ray i ‘Djudju V.’, lo representá Kòrsou den e fiesta aki. Pues despues ku D’Licious tabata na Kòrsou den un fiesta baliabel for di dia 2 novèmber di aña 2014, unda nan a toka ku GIO Fuertisimo na Kokobomba, na desèmber awó, nan lo ta bèk riba nos isla. Tantu Archel Calister di Gentz, komo Jerrino Bass di D’Licious a konfirmá e kombinashon den e fiesta baliabel aki, pa Trendsz. Pues fanátikonan di bon ambiente i fiesta, por ta pendiente pa D’Licious na Kòrsou, den un fiesta mano mano ku Gentz, ku lo bai ta den kurason di Saliña, den diskoteka Spoonz.


text:
KRALENDIJK – USIBO a tuma nota di publikashonnan di prensa pa loke ta supuesto mal trato ku trahadónan ku ta ser poné na disposishon lo ta enkontrando pa loke ta nan kondishonnan di trabou. Komo ku ta trata di un kompania kaminda un di e miembronan di USIBO tin representashon, esta AFBW, mesora a tuma kontakto ku e dirigentenan pa atendé e asuntu aki. Primeramente a organisá un enkuentro entre USIBO, AFBW ku su shòpstuwartnan i gerensia di BWM pa depues reuní ku departamentu di asuntunan sosial i di labor di gobièrnu Ulandes, SZW. Tur e dos reunionnan a bai den un hopi bon esfera kaminda primeramente den un forma habrí BWM a duna tur informashon di e relashon di trabou ku nan tin ku e kompania ku ta pone e trahadónan na disposishon. Ku departamentu di Asuntuna Sosial i di Labor tambe e enkuentro tabata uno posiivo i habrí i konhuntamente a analisá e problema di “uitzendbureau” na Boneiru. E tema aki lo ta riba e agènda di e reunion mensual di USIBO pa djamars 3 di novèmber i e siguiente paso lo ta un reunion ku Bestuurscollege ku den esaki ta demonstrá negligensha pa ku su responsabilidat.
Posishon di USIBO.
Despues di a analisá e kaso USIBO a bai hasi su huiswerk i a enkontrá e lei ku ta regla ponemento na disposishon di trahadónan, e asina yamá “uitzendbureau”. E lei yama
Wet op het ter beschikking stellen arbeidskrachten BES
Na promé lugá nos tin ku wak e definishon ku e lei aki ta duna, e ta bisa tradusí na papiamentu.
“Pa aplikashon di e lei aki ta komprondé bou di “ponementu na disposishon di trahadónan lo siguiente :ponementu di trahadó na disposishon kontra pago na un otro, pa realisá labor koriente den e kompania di e otro”. Pues e konvenio di trabou ta entre e uitzendbureau i e trahadó ku ta pone esaki na disposishon di un otro kompania kontra pago”.
Artíkulo 2, insiso 1 di e lei ta bisa ku ta prohibí pa pone labor na disposishon sin un pèrmit di Bestuurscollege. Aki USIBO ta konstatá e prome punto ku mester bai na korigí. Nos
investigashon ta indiká ku nunka Bestuurscollege a apliká e lei aki, pues ken ku ta kon ku ta ta inskribí nan mes den Kámara di komersio i ta traha komo “uitzendbureau”. Esaki por krea e situashon ku ta hasi kiku ku ta ku e trahadó,
Den artíkulo 3 e lei ta stipulá ku pa medio di un ordenanza di lei ta stipulá tur dokumento ku ta rekerí pa duna e pèrmit i den e mesun artikulo 3 ta stipulá ku si den dos luna Bestuurscollege no duna e pèrmit e petishon ta ser konsiderá ku ela keda nengá.
Asina e lei aki ta atendé un kantidat di otro asuntu ku ta nesesario pa no tin abuzo ni eksplotashon di e trahadó(nan) ku ta keda poní na disposishon. Un di e sektornan ku meresé hopi atenshon ta e merkado di imigrantenan ku según nos informashon ta ser hopi maluzá pa e sistema aki. Un di e puntonan ku sigur USIBO kier atendé ku urgensia ku gobièrnu di Boneiru(esun ku ta duna pèrmit) ta ku mester kondishoná e pèrmit di tal forma ku kondishonnan laboral ku ta eksistí den e kompania pa su trahadónan fast òf k uta kai bou di CAO mester konta igual pa esnan ku ta keda poné na disposishon. Na di dos lugá gobièrnu di Boneiru mester laga su direktorado di supervishon i mantenshon keda enkargá ku kòntròl di e pèrmitnan aki, mientras ku departamento di asuntunan sosial i di labor su departamento di inspekshon laboral mester ta enkargá ku e supervishon, mantenshon i kòntròl di nos leinan laboral BES. Ideal ta pa e dos entidatnan aki forma un taskforce i huntu supervisá e kòntròl aki. USIBO ta haña ku no por ni mester pèrmití ku ta abuzá di trahadó den ningún forma. Asina e lei aki ta brinda un kantidat di posibilidatnan pa protehá e trahadó pero dor ku Bestuurscollege no a karga su responsabilidat den esaki a krea situashon indeseabel riba e merkado laboral.
Un biaha mas ta keda demonstrá ku trahadó mester bira konsiente ku e mester organisá su mes den un sindikato pa asina tin e protekshon kontra di abuzo. Ta den e sindikato lo duné informashon pa loke ta su derechonan pa asina e ta fuerte pará riba boka di trabou. Su debernan semper ta ankrá den su akuerdo di trabou, pero ta masha poko biaha dunadó di trabou ta informá su trahadó riba su derechonan. I den esaki sindikato tin e ròl importante. Pesei ta importante pa trahadonan inskribi nan mes komo miembro di un sindikato. Riba nivel di empresanan privá(no gobierno) tin diferente sindikato na kua e trahadó komo grupo i hasta komo individual por inskribí i bira miembro. Nos mester kue e baka awor na su kachu sino nos merkado laboral ta para bira un free for all ku tur abuso i eksplotashon di e trahadó.
Palabra i akshon ta na e trahadó ku ainda no ta organisá. Nos por hiba e kabai te na e boka di e pos pero nos no por obligé di bebe awa. Ta e mester sinti e nesesidat aki.


text:
Discurso “Prinsjesdag” 2012 Gerard van der Wulp na Aruba
Dama- y cabayeronan,
Bonbini na e encuentro aki di Prinsjesdag di Representacion di Hulanda na Aruba, Corsou y Sint Maarten.
Podise boso lo puntra boso mes: pakico diripiente un brindis riba Prinsjesdag? E contesta ta simpel: esaki ta un tradicion. Te cu aña pasa e tradicion aki tabata tuma luga na isla di Corsou, e isla capital unda antes gobierno di Antiya Hulandes tabatin su sede. Pero despues di 10-10-10 relacionnan a cambia. Corsou y Sint Maarten tambe a bira paisnan autonomo den Reino, mescos cu Aruba. Ami ta representante di Hulanda na tur tres pais. P’esey m’a dicidi pa cada aña tene e recepcion na un di e tres paisnan. Pa e motibo aki, awe nos ta na Aruba pa di prome biaha.
Na nomber di henter personal di Representacion di Hulanda na Aruba, gustosamente mi ta extende palabranan di gratitud pa e bon cooperacion cu nos a ricibi aña pasa. No solamente na nivel di gobernacion, no unicamente cu organisacionnan di gobierno, sino tambe cu sector priva, NGO-nan y organisacionnan cu ta sostene, apoya y asisti nos den nos trabounan diario di representacion. Sinceramente nos ta spera cu e bon cooperacion aki ta sigui den futuro.
Algo mas cu un aña pasa m’a cuminsa traha como Representante di Hulanda. Y mi por bisa boso, cu den mi discurso na ocasion di Prinsjesdag na Corsou aña pasa, hamas mi por a premira un aña carga cu asina tanto actividad. Pero mas tocante esaki aki rato.
Riba Prinsjesdag, e di tres diamars di september, Hulanda ta entrega su presupuesto anual pa e aña proximo. Esaki ta e gran dia di e Waha (e Shèrsh) di Oro, di Famia Real, di e Discurso di Corona (esta e discurso di La Reina) y di e sombrenan di hende muhe. Pero mas cu tur cos, esaki ta e dia di e maletin di Minister di Finansa, den cua tin e prespuesto di Reino.
Economia di Hulanda, cu riba su mes ta fuerte, pa algun aña caba ta bou presion enorme pa motibo di e crisis mundial. Esaki tin consecuencianan drastico pa e Prespuesto di Reino: economisa 18 biyon euro na cuminsamento di Gabinete Rutte, djey 14 biyon mas riba dje. Cu esaki Hulanda ta cumpli cu palabracionnan internacional, specialmente den Europa. Semper cooperacion internacional tabata bon pa economia Hulandes, un di e economianan mas grandi na mundo. Pero e cooperacion aki ta contene obligacionnan tambe, oblilgacionnan cu mester cumpli cu nan, maske cu esaki ta nifica tumamento di medida cu ta causa dolor na e pais y na su habitantenan. For di e presupuesto cu Hulanda a presenta awe, por conclui cu Hulanda ta cumpli cu e palabracionnan aki.
Y Hulanda ta cumpli cu su palabracionnan riba otro nivel tambe. E ta economisa riba practicamente tur cos, pero no riba loke a keda palabra entre e paisnan den Reino. Maske ta reduci gradualmente e fondonan di cooperacion pa Corsou y Sint Maarten, Hulanda ta sigui cumpli cu su obligacionnan ta na e ultimo euro. Esaki ta conta tambe pa Fondo Desaroyo Aruba (FDA). Pa e proximo añanan Hulanda ta sigui contribui aki cu su parti pa loke ta trata seguridad publico y seguridad huridico. Pa asuntonan manera Kustwacht (Warda costa), Recherche Samenwerkings Team y sosten pa poder hudicial, Hulanda a bolbe aloca 63 miyon euro pa aña cu ta bini.
Dama- y cabayeronan, manera m’a expresa un rato pasa: esaki tabata un aña cu hopi actividad. Y aki mi ta desea di para keto djis un rato asina.
Den e ultimo 12 lunanan, di 4 di e gobiernonan den Reino, 3 a cay. Anto aki, claramente Aruba ta é excepcion. Sint Maarten a forma un gobierno nobo denter di algun dia, mientras cu a yama eleccion nobo na Hulanda y na Corsou. Esaki ta trece riesgo di stagnacion cune, algo cu nos no por permiti mes den e circunstancianan intenso aki. P’esey Parlamento Hulandes a duna e gabinete demisionario, anticipando formacion di un gabinete nobo, e encargo pa prepara un pakete di austeridad drastico.
Mi ta pensa cu Corsou, cu ta den e mesun situacion aki, lo tin cu haci mescos. Awo cu e gabinete ta demisionario, Parlamento lo por tuma su responsabilidad pa loke ta concerni administracion di e pais.
Mi tin un otro observacion tocante Corsou. Cada biaha dos partido di coalicion na Corsou ta ripiti cu Hulanda lo kier oprimí Corsou, pa asina saca probecho di e reservanan abundante di petroli cu lo por tin. Esaki ta completamente infunda, incorecto. SI enberdad tin reservanan di petroli, anto cu gusto y di curason Hulanda lo entrega ganashi di esaki na e paisnan autonomo aki.
Problemanan di e paisnan den Reino tin hopi cos comun. Hulanda mester economisa mas cu nunca. Corsou ta gasta mucho mas placa cu loke e ta haya. Sint Maarten tin cu traha un aparato gubernamental nobo y haci tur esfuerso pa cumpli cu su obhetivo- y su obligacionnan. Y Aruba tin di haber cu un debe nacional cu ta creciendo y cu clausura di Valero. Con cu bay bin, tin retonan grandi. Pa loke ta trata Aruba: tin disponibilidad enorme pa traha hunto den Reino. Esaki ta haci cu Aruba ta distingui su mes mas y mas positivamente, den percepcion di Hulanda tambe.
Pa finalisa un storia menos agradabel, toch algo positivo. Na aña 2013 celebracion di existencia di 200 aña di Reino ta cuminsa. Ansiosamente y di curason nos bista ta fiha for di Hulanda riba e echo aki. Aki nos ta riba “One Happy Island”. E ambiente so caba y e hendenan di e isla aki ta manera puy bo, nan ta stimula bo pa bo ta positivo y keda mira futuro na un manera positivo tambe. Ban traha hunto y construi un “One Happy Kingdom”.


text:
Un biaha mas Clarice Holman, Master Groomer na Aruba, a sa di representa su isla dignamente den e mundo di Dog Show na Merca como groomer y handler.
Holman a wordo invita recientemente pa bay prepara (groom) y saca cacho den ring (handler) na un Dog Show na Bloomsburg Pennsylvania. Holman a biaha di antemano pa custuma cu e cachonan, train cu nan y preparanan pa drenta ring di show.
E cachonan a luci y a gana varios premionan durante e competencia durante diferente dia y categoria. E cachonan cu Holman a prepara ta dos standard poodle y un toy poodle.
âMi ta sumamente contento y satisfecho cu nos a logra varios prome y segundo premio y tambe premionan manera “Winners” cu ta e premio maximo despues di gana den un of mas sub-categoria di e cacho. Como unico groomer di region di Caribe memey di e grandinan na Merca ta haci cu semper tur wowo ta riba bo y expectativa ta haltoâ, Holman a conta.
âMi ta asina orguyoso di e cachonan, nos a cera un bond cu otro y nan tabata confia mi pa nos briya hunto. Mi ta bay haya nan falta. Na final, ta nan momento. Mi ta asina agradecido pa e oportunidadnan aki, unda cu mi por demostra cu Aruba tambe tin talento y cu nan ta balora y respeta mi trabao den exterior riba e nivel aki di groomingâ, el a agrega.


text:
Un tema di e workshop ‘Birando e Cambio’ ta ‘Kico ta Amor?’, presenta pa Ingrid Werleman y Belquis Moreu
Esaki ta un tema cu lo trese diferente punto di bista riba cua nos por pensa… Un di nan ta si ta importante pa Crea Conciencia Comunitario cerca nos yiunan…
Pakico si? Pasobra e unico manera pa un mucha sinja ta dor di experencia propio…pero loke nos ta mira hopi awendia cu ta sobre-proteje e muchanan demasiado. Nos ta wak cu e ta hopi mas cu 3 generacion atras. Antes e muchanan tabata traha gran parti di dia den campo y nada tabata pasa nan. Ta berdad cu tin mas peliger den caja, pesey ta importante pa como major nos realisa cu: ‘Mi jiu no ta mi amiga, pero ami ta su coach y mi ta hasi esaki cu amor y disciplina’.
Ta importante tambe pa nos realisa cu amor semper ta gana… hopi biaha ta difcil pa ta major. Como major nos no kier papia di mas y pesey nos mes ta hasi tur cos den cas. Y despues nos ta zundra, pasobra niun hende den cas ta juda. Pero ta bon pa pensa cu si un otro hende ta hasi tur cos den cas pa e mucha, e lo no move un dede. Cu e actitud aki nos ta stroba e mucha di bira balente y si mester, cu e lo juda un otro hende. Dicon? Pasobra nan no ta haja chens pa experencia kico ta nifica pa juda un otro prohimo. Pero ora nos jiunan kier bay e scol of universidad di mas caro ora e bay afo bay sigi studia, e pregunta ta di con hopi di nos muchanan ta faja den un pais unda e muchanan ta sinja di chiquito pa ta independiente. E regalo di mas grandi cu bo por duna bo jiu ta di jud’e desaroya e sentido di responsabilidad di chiquito. Crea Conciencia Comunitario cerca nos yiunan… ta Amor tambe… un bunita forma di Amor … combina cu disciplina…


text:
Otmar Oduber di E Forsa Nobo (POR) ta haya su mes forsa pa coregi Minister Dowers un biaha mas. Esaki el a haci cu un comunicado di prensa. Contrario na e declaracionnan di e Minister di Husticia – cu ta bisa cu Otmar Oduber tempo e tabata Minister di Turismo tabata contra introduccion di visa pa Venezolanonan pasobra e lo tabata kier pa e cifranan ta bunita – ta net Otmar Oduber tabata e mandatario cu a bin cu e iniciativa pa bin cu un visa condiciona pa Venezuela pa frena e entrada di esnan indesea.
Cu prueba den man y utilizando un dicho cu ex Premier Nelson Oduber tabata uza, āpapel ta skopā, Otmar Oduber a desenmascara e mentiranan di Minister Arthur Dowers. Publicacionnan for di 2 aƱa pasa ta mustra cu e ex minister di Turismo tabata positivo pa introduci visa condiciona pa turistananVenezolano. Citando un di e publicacionnan, Oduber ta lesa lo siguiente:
āE mandatario di Husticia recientemente a splica cu parti di e problema di atraco y criminalidad na Aruba ta pa responsabilidad di un grupo di turista di pais bisiƱa, esta Venezuela. āTotalmente di acuerdoā Oduber a contesta riba sosten pa declaracion di su colega. E mandatario (Oduber), sin embargo kier pa tur minister uni y traha pa logra resolve e problema actual. Entre otro e ta papia di screen pasahero mas miho na aeropuerto, waf y otro puntonan di entrada.
Visa
E mandatario (Oduber) ta pro pa introduccion di visa pa Venezolano contal cu esaki ta uno condiciona unda cu por separa esunnan cu tin beneficio pa Aruba manera esunnan cu tin un propiedad na Aruba of ta haci inversion na Aruba y cu tin pasaporte cu visa pa Merca y otro destinacion apropia. Pero sigur e ta pro pa introduci esaki awor y cu mester bin un conversacion nacional pa por logra esaki y comunica esaki cu Gobierno di Reino Hulandes cu finalmente tin e ultimo palabraā. Esaki a keda publica na mei 2016.
Hasta tabata tin reaccion di Minister di Hulanda Koenders riba declaracionnan di e tempo ey di Minister Otmar Oduber. Den publicacion di december 2015 e mandatario Hulandes a bisa cu Hulanda no lo implementa visa pa Venezolano drenta Aruba awor. Minister Koenders a admiti cu en berdad Minister Oduber a declara cu entrada di Venezolanonan por wordo frena cu implementacion di un visa, pero cu esaki lo por tin implicacion serio politico pa nos isla. Autoridadnan di Aruba a confirma cu en berdad e Minister Turismo a haci e declaracion aki, segun Minister Koenders a declara. Inclusive e tempo ey den Tweede Kamer a discuti riba introduccion di visa condiciona pa Venezolanonan. Oduber ta bisa cu e parti condicona ta expres debi cu nos isla ta biba di turismo y keto bay Venezuela ta nos di dos Mercado y mester tene cuenta cu esey.
ESTA
Igualmente e mandatario di Husticia awo ta papia riba un ESTA, pero for di 2015 ora cu ATA a introduci un sistema di online ED-card, e mesun minister aki a briya cu su ausencia, a pesar cu riba e dia aki a reconoce tur personal di imigracion, cu ta un di su departamentonan. For di inicio a bisa cu e programa aki mester funciona no solamente como uno pa facilita e entrada y salida di biaheronan, pero tambe bin cu un upgrade cu lo a costa menos di 200 mil Dollar, pa por a haci e un sistema similar na ESTA. Es decir, prome cu e biahero bin Aruba e ta pone tur su informacion online pa imigracion y otro depatamentonan concerni por screen e persona y bise si e por of no por drenta Aruba.
ATA tabata dispuesto pa paga pa e upgrade aki.
āE infrastructura tey pa bin cune ya caba for di casi 2 aƱa pasa, pero e minister a boycotea e proyecto aki, no a presenta ni pa duna reconocemento na su mes un departamento di imigracion y esaki simplemente pa un capricho, pa un sentido di no kier haya ayudo, no kier haya sosten for di ningun hende den e comunidad aki. E programa tey, unico cos cu mester tuma lugar ta cu mester cambia e ley, mester percura pa den LTU y mi ta sigur cu si e deseo di Gobierno tey, Parlamento lo por a pasa e ley aki rapidamenteā, Otmar Oduber ta indica.
E ta bisa cu e cosnana ki unda cu Minister Dowers no tin argumento mas y ta trece mentiranan na un forma structural dilanti mester yega na un fin y Parlamento ta esun responsabel pa esaki pasobra nan mester sirbi pueblo na prome lugar y no por ta asina cu pa colegialidad of amistad ta bay over na proteha un Minister di Husticia cu a mustra cu el a faya totalmente den su tareanan como minister.


text: ORANJESTAD: Siman pasa Minister Endy Croes a ricibibishita di sr. Shurty Tremus organisado di e exitosocampeonato pa hobennan ‘Baseball in Paradise’. Den luna di october di aña pasa un total di 28 ekipo di baseball a bin Aruba pa e prome edicion di ‘Baseball in Paradise’ unda cu450 hoben di diferente pais a participa den e campeonato. Casi 100 wega a wordo hunga den un siman riba diferenteveld di baseball. E organisacion a cuminsa cu e prepacionnanpa organisa e di dos edicion di ‘Baseball in Paradise’ cu ta programa pa tuma luga den luna di october di e aña aki. E Mandatario di Deporte a informa cu ya caba tin 8 ekipo di Hulanda y tambe tin ekiponan di Curaçao cu a confirma cu lo ta Aruba. A compronde cu tin ekiponan di Italia cu tin interespa participa den e di dos edicion di ‘Baseball in Paradise’. E ekiponan di baseball di Aruba tambe lo participa den e campeonato aki cu ta pa hobennan di edad di 12 – 18 aña den diferente liga. Durante e reunion sr. Tremus a elabora riba e ultimo desaroyonan di e campeonato. Minister di Deporte a agrega cu ta sondea tur posibilidad di parti di Gobierno di Aruba pa por aporta na e campeonato aki. Na luna di october2021 e delegacion di Hulanda tabata riba 300 hende y pa e añaaki e interes ta hopi grandi cu ta premira cu lo surpasa 400 hende. Pa finalisa Minister Endy Croes a bisa cu lo bay dunacontenido na e peticion di sr. Tremus pa mira den ki forma Ministerio di Deporte por aporta na e bunita proyecto aki pa nos hobennan.


text:
Danny Isidora.
MERKA—E deportista YDK Danny Isidora konosí den e deporte di futbòl merikano, ta destakando i luchando pa asina ta parti di e lista definitivo di 53 hungadónan di e organisashon Houston Texans.
Un ke otro unda ku tabatin oportunidat pa algun miembro por a demostrá nan mes, debí na ousensia di entre otro Laremy Tunsil i Rodrick Johnson.
E YDK a mantené su mes firme i a destaká durante di kompetensia di ekipo i inkluso individualmente, demostrando tambe su forsa, unda e la resultá viktorioso den algun duelo ku tabatin ku entre otro Roy Lopez, kende ta un di esnan ku ta lusiendo.


text:
Despues di e break di futbol debi na festividad di Siman Santo y Pasco Grandi, awor nos ta na drempel di e ultimo dos siman nan den e campeonato. Hopi no a cambia desde prome cu e dianan di fiesta. E dos grandinan, Dakota y RCA, ta keto bai den top dos y ya ta clasifica pa playoffs. Asina mes nan tin un compromiso e weekend aki pa dicidi ken ta keda den prome y ken ta keda den di dos lugar riba tabla bayendo pa playoff, mas bien tambe pa “bragging rights”, sigur ta cu nan dos mes lo keda den top dos riba tabla, laga nos bisa cu e wega aki ta un antesala pa kiko por spera den playoffs for di e dos faboritonan, e diferencia entre nan ta solamente dos punta.
P’e posicion tres tin un bataya entre Britannia y La Fama. Pa hopi siman e puesto ey tabata solido den man di e ekipo di e pumanan di Piedra Plat, pero La Fama a bin ta hunga bon futbol y consistentemente a logra yega serca di Britannia, ban wak kiko ta pasa, pero, tene na cuenta cu Britannia ya a sigura nan mes un puesto pa bai playoff, ta keda di wak si ta como number tres ainda. Matematicamente La Fama no ta cla ainda den top cuater, pero ta hopi serca si, por bisa cu nan ta faborito pa completa e top cuater y clasifica pa playoff, nan rival mas serca cu ta Caravel ya a cai 5 puntra tras di nan, kiermeen cu un victoria, of un empate di La Fama combina cu un empate of derota di Caravel ta pon’e club di Savaneta den playoff.
Si La Fama logra nan meta e weekend aki contra Riverplate, of sea cu Caravel perde punta, anto e cuater ekiponan cu ta bai playoff lo bai ta conoci; Dakota, RCA, Britannia y La Fama, esey ta e scenario mas probabel, ban wak kiko lo sosode riba cancha.
E situacion di Promocion/Degradacion ta como lo siguiente;
Bubali ta candidato serio pa descende automaticamente for di Division Honor, pero, den ‘theorie’ nan por salba nan mes ganando nan ultimo dos weganan combina cu dos derota di United, nan diferencia di gol ta peor cu United, dus nan no por keda empata den puntuacion cu nan rival nortero. Si Bubali descende automaticamente, United y Estrella lo hunga e playoff contra dos ekipo di Division Uno pa dicidi ken lo ta den Division Honor e siguiente campeonato.
Division Honor
Ban repasa liher asina kiko a pasa den siman 16 y e antesala pa siman 17.
La Fama vs Estrella – ‘Partido di siman’
Esaki tabata un partido hopi clave mes pa La Fama y nan ambicion pa yega playoff, y apesar cu nan a hunga un bon partido te n’e punto ey, halftime a bai aden cu Estrella ganando 2-1 tras di un gol trempan di Edgar Marin na minuut 5 caba, sorprendiendo La Fama cu tabata contolando bala y cancha , pero Estrella cu creatividad ofensivo. Na minuut 25 Sylvester Schwengle ta empata e wega na un gol pa banda, pa despues un biaha mas Estrella bai ariba c’un gol di Trevor Faro na minuut 39.
Den di dos tempo Estrella cu menos bala ainda pero semper peligroso, ta bolbe anota, otro gol di Trevor Faro, bunita gol, pa hasi e wega 3-1 pa Estrella. Di akinan La Fama a demostra cu nan ta un ‘top ekipo’ ora cu nan a sigui hunga nan wega sin bai den paniek, cu pasenshi, y a sigui mas bien pon’e presion riba Estrella cu hopi atakenan un trei otro. E gol di corta bentaha tabat’un ‘auto-gol’ di Naibert Elisabeth, unda cu Chrisler Cicilia a hasi un tiro cu pa malasuerte a dal den pia di Elisabeth y desvia bai den gol p’e 3-2.
La Fama a empata e wega alfin na minuut 66, gol di Davidson Kaarsbaan (3-3). Despues ta Davidson Kaarsbaan mes ta anota e gol di victoria na minuut 90, un pase di Claudio Cavalcante unda cu Kaarsbaan den area penal ta domina cu pecho bah’e bala y pon’e den net, bunita gol. Resultado final tambe, La Fama 4 – Estrella 3.
Partido di siman sin duda, un deleite, y e “King of the Match” ta Davidson Kaarsbaan di La Fama p’e dobbel, un di nan e gol spectacular y agonico na minuut 90.
Den siman 17 La Fama ta hunga contra Riverplate riba Diadomingo anochi, partido cu por dicidi e cuater ekiponan pa bai playoff, y Estrella contra United Diasabra atardi.
RCA vs Riverplate
Un partido cu a cuminsa cu hopi promesa pa Riverplate pero despues wordo controla pa RCA.
E prome gol a cai na minuut 37, gol di Albert Francis. Sigui pa gol di Jhon Silva na minuut 46 p’e 2-0, Silva su di 23 gol pa keda como lider di e goleadornan den e campeonato. E di tres gol di RCA a wordo anota pa Albert Francis un biaha mas na minuut 48, su di 13 gol di campeonato pa keda empata cu Denrick Lopez den quinto lugar riba tabla di goleadornan. E utlimo gol di RCA a wordo anota pa Mark Jacobs na minuut 59 p’e 4-0, victoria di RCA.
‘King of the Match’ ta Albert Francis pa su dobbel, un hungador hopi efectivo mes, importante pa RCA.
Den siman 17, RCA lo hunga contra Dakota den e Clasico riba Diadomingo atardi y Riverplate lo hunga contra La Fama den un wega importante riba Diadomingo anochi.
United vs Nacional
E derbi nortero tabata di un banda so. Nacional a habri marcacion na minuut 10 pa medio di nan goleador Devis Oliveros, e prome di su cuater golnan di e anochi.
United a logra empata e wega na minuut 16 pa medio di Antonio Fawcett jr. E celebracion di United no a dura mucho, p’aso na minuut 19 caba, Charles de la Cruz a duna Nacional bentaha di 2-1. Despues otro gol di Devis Oliveros na minuut 26 p’e 3-1. Joshua Aguirre a hasi e wega 4-1 na minuut 28. Despues a toca turno na Kenroy Ranger pa cuminsa un racha di golnan su mes, na minuut 32 y 33, sigui pa otro gol di Oliveros na minuut 35 (7-1 pa Nacional). Joshua Aguirre a bolbe anota pa su dobbel na minuut 43 p’e 8-1 na halftime.
Den di dos tempo Kenroy Ranger a anota tres gol consecutivo na minuut 66, 80, 82 pa su “quintuple”, e unico hungador cu a anota cinco gol den un partido a campeonato aki. Devis cu no por keda sin anota, a pon’e e bala den net na minuut 94 pa su “poker” tambe (Oliveros su di 15 gol den campeonato), p’e resultado final 12-1 pa Nacional.
‘King of the Match’ ta comparti entre Kenroy Ranger pa su cinco golnan (quintuple) y Devis Oliveros pa nan cuater golnan den e wega.
Siguientemente United ta hunga contra Estrella Diasabra anochi y Nacional ta midi forsa cu Bubali Diamars anochi.
Bubali vs Britannia
Despues di e partido “do or die” contra Caravel riba fecha 14, unda cu Bubali a perde casi na ultimo minuut di wega, a keda Bubali e ultimo partidonan aki contra rivalnan grandi, pero, e bala ta rondo, ainda tin chens pa scapa di descenso pero mester gana e resto di weganan. Contra Britannia, esey ta un reto hopi grandi, e pumanan ta un ekipo top tres casi henter e campeonato.
Britannia a controla e wega aki trempan, sin apuro, sin mester a hasi hopi esfuerso. E prome gol a cai na minuut 33 den pia di Pieter Susebeek cu awor a anota shete gol den e di dos half di e campeonato. E di dos gol di e pumanan a cai na minuut 50 pa medio di e defensor central William Pardo. E ultimo gol di e partido p’e oncena di Piedra Plat ta cai na minuut 90, gol di Brian Susebeek, despues di a drenta algun minuut prome na lugar di su mes ruman Pieter, p’e resultado final tambe, Bubali 0 – Britannia 3.
‘King of the Match’ ta un biaha mas Pieter Susebeek pa su “momentum” y consistencia, y tambe William Pardo, un defensor cu ta anota gol tambe.
Den siman 17, Bubali lo hunga contra Nacional den e derbi nortero riba Diamars anochi 26 di April y Britannia ta bai contra Caravel Diabierna anochi.
Dakota vs Caravel
Dakota ta keto bai den prome lugar y Caravel ta den mester di victoria p’asina keda den contencion pa playoff. E partido a cuminsa cu Dakota den control y no a tarda mucho pa bai ariba, gol trempan na minuut 5 caba, ta Sebastian Montoya ta anota atrobe p’e Dakoteronan, Montoya su di 20 gol di campeonato pa keda serca di Jhon Silva (cu tin 23 gol) den e careda pa topscorer di campeonato. E di dos gol di Dakota ta cai na minuut 16 pa Ricky Hodge, su prome di tres p’e 2-0.
Dakota dominado awor, apesar cu halftime a bai aden 2-0. Den di dos tempo ta mesun cos a sigui, y alfin Dakota a bolbe anota na minuut 76, un biaha mas ta Ricky Hodge p’e 3-0. Sigui p’e gol di Nickenson Paul pa hasi e wega 4-0. Finalmente ta Ricky Hodge atrobe, el a anota su di tres gol di e partido (hattrick) na minuut 93, ta Hodge su di 17 gol pa keda den puesto tres riba tabla di goleadornan.
Resultado final tambe Dakota 5 – Caravel 0. ‘King of the Match’ un biaha mas ta Ricky Hodge pa su hattrick y consistencia y tambe Nickenson Paul pa su versatilidad, un defensor cu por lansa den atake man’e ta un volante di creacion of hasta atakante, su gol na minuut 80 tabata fenomenal.
Den siman 17, Dakota lo hunga e Clasico contra RCA riba Diadomingo atardi y Caravel lo hunga contra Britannia riba Diabierna anochi.
E partidonan di siman 17:


text:
Kralendijk – For di 17 te ku 22 di novèmber 2021 Boneiru a forma parti di e prestigioso bolsa di luho Masters Expo. E eksposishon akí a tuma lugá den Amsterdam RAI. Masters Expo ta e úniko bolsa komersial eksklusivo di Oropa. Durante e eksposishon akí ku ta enfoká riba e konsumidó di mas pudiente i ‘high-end’, diferente kompania manera markanan di auto luhoso, artistanan famoso i markanan di prenda luhoso ta presentá nan produkto, servisio òf eksperensia úniko. Boneiru a uni ku e operador hulandes di ‘tour’ di luho Avila Reizen den nan stènt komo un di e spònsernan prinsipal. Riba djabièrnè 19 di novèmber e ‘TCB Europe-team’ (TCB su tim oropeo) a konektá ku e operadónan di tour high-end ku tabata presente na e Expo i tambe nan tabatin un enkuentro ku e ganadó di medaya di oro olímpiko Kiran Badloe i su ‘management’.
Dia 20 di novèmber tabatin un evento di Black-Tie na e Expo. Boneiru a keda presentá na un grupo di enfoke ku hopi influensia. Sander Langeveld, Liaison Europe pa TCB a duna e konsumidónan presente mas informashon tambe tokante e destinashon den kombinashon ku prufmentu di likor di Bonaire’s Cadushy Distillery.
22 di novèmber tabata un dia ‘business-only’, negoshi só. Avila Reizen a invitá nan agensianan tòp pa partisipá na e presentashonnan di spònser. Boneiru a haña oportunidat pa mustra kiko tin pa ofresé komo destinashon na e agensianan di biahe high-end akí. ‘E mas ku 50 agensianan di biahe tabata hopi kontentu ku nan a haña sa mas tokante Boneiru i e posibilidatnan ku e destinashon tin pa ofresé na nan klientenan’, segun Ryan Hart, Liaison Europe di TCB.


text:
Willemstad, 7 di yanüari 2014
Tokante: problemanan ku refineria Isla; tempu pa akshon
Apresiado Miembronan di Parlamento di e Komishon Relashonnan den reino,
Bonbiní na Kòrsou. Ta un plaser risibí boso (atrobe) na nos pais kaminda boso será konosí ku e isla dinámiko akí, ku boso wowo i nanishi.
E dinamismo di e isla akí ta prinsipalmente ubiká den e kurason geográfiko di Kòrsou: refineria Isla. Den avion bo por a mira kaba e refineria di 500 hèktar, di koló pretu ku asento hel di suafel i si bo a bishitá e barionan Wishi, Marchena i Julianadorp kaba bo por a hol’é tambe. Isla, e problema mas grandi di Kòrsou, ya ta diskutí den parlamento Hulandes diferente biaha, meskos ku e investigashon di Unicef tokante derecho di mucha na Kòrsou. No por mira nan lòs for di otro i p’esei tur dos, esta e problemanan di Isla i e investigashon di Unicef ta pará riba agènda di boso bishitá na Kòrsou. P’esei SMOC ta pidi boso atenshon pa lo siguiente.
E relato di Unicef ta bisa ‘pa hasi mas investigashon na e kousanan di problema di salú bou di mucha i hóben. Esaki ta enserá investigashon na e impakto di polushon di medio ambiente.’ Esaki ta kuadra ku Art 24, miembro 2, sup c di e Tratado Internashonal Tokante Derecho di Mucha. Tur mucha, meskos ku tur adulto, tin derecho riba aire limpi, pero bou di huma di Isla esaki no ta eksistí. Niun hende no ta desmentí e hecho ku no tin aire limpi. Al kontrali, tur hende sa ku debidamente ta kousa polushon di aire serio. Esaki ta archivá den hopi rapòrt i den vários deklarashon hurídiko. Na 2010 hues a konstatá akto ilísito di Isla. Un veredikto ku ketu bai ta aktual mirando e echo ku ta surpasá regularmente normanan di World Health Organization na un manera brutu, mester sera skol kada momento debí na molèster pa salubridat, etcetera. E problemanan di medio ambiente i salubridat públiko, inkluyendo kaso di morto i míles di persona ku tin ku apelá riba kuido médiko èkstra, ya ta konosí serka boso (relato di EcoRYS, 2005). No ta algu parotin, e atenshon di Parlamento hulandes pa Isla.
Nèt promé ku zomer Senado hulandes a aprobá e moshon Quik (SP) ku ta boga pa kooperashon entre Kòrsou i Hulanda pa loke ta trata Isla. SMOC ta apresiá e moshon akí, pasobra Isla ta masha grandi, si no ta muchu, pa un pais chikí manera Kòrsou. Banda di esei Hulanda tin un deber di honor ora ta trata Isla, ya ku esaki ta un herensia di Shell real. Pero laga nos ta honesto, kiko de fakto ta resultado di e moshon? Te ainda nada.
Riba dia 28 di novèmber minister Plasterk a kontestá preguntanan den Parlamento di parlamentario Hachi (D66) i Segers (CU). Lástimamente el a duna kontesta robes, bon mirá. Plasterk ta bisa ku e stashonnan pa midi na altura di Beth Chaim i Kas Chikitu tei ku plaka di SEI. En realidat e stashonnan pa midi a wòrdu realisá – ku tur nan límitenan kímiko di medio ambiente – despues ku SMOC a eksigí esaki den proseduranan hurídiko. Plasterk tambe ta skirbi ku kompará ku 2008 Servisio Ambiental ta reforsá ku plaka di SEI. Pa SMOC no ta kla unda Plasterk por a konstatá e fortifikashon. De fakto na Kòrsou no tin un Servisio Ambiental. Durante su bishita resien na Kòrsou SMOC a mustr’é riba e echo akí. Atrobe sin resultado: minister ta malinformá Parlamento i Senado hulandes. Esaki ta perhudisial.
Ya ku aktualmente no tin un Servisio Ambiental ku ta funshoná, no ta nada straño ku no tin mantenshon. Nunka gobièrnu di Kòrsou no a parti but ni a tuma otro tipo di akshon. Minister Whiteman di medio ambiente, naturalesa i salubridat públiko, tin e mes opinion ku SMOC, esta ku no por mas. Asina el a duna di konosé den e reportahe di Zembla (VARA, 21 di mart 2013). Den e programa ei Whiteman tambe ta pidi Hulanda pa yuda solushoná e problema di Isla. E ponensia di Whiteman ta lógiko ora ta konsiderá e echonan relevante. Mientrastantu siman pasá Whiteman sí ta kooperá ku Isla limpiando playa Kenepa. Nada di good governance.
Ta realístiko pa papia di impotensia pa manehá i di violá derecho humano. Esaki ta idéntiko na preguntanan di Parlamento na 2008 di Rutte (VVD) i Van Raak (SP) ku su hendenan kaminda ta pone ku ta violá artíkulo 2 ku 8 (EVRM).
Ora yega ora SMOC ta konvensí ku tur partido di Parlamento ku Senado ta haña ku ta violá derecho humano i ku tin mal maneho. Den tal kaso regla di wega ta mashá kla pa kualkier munisipio, provinsia òf pais den Reino Hulandes: Konseho di Minister di Reino ta obligá di aktua konforme artíkulo 43, e di dos miembro, di Statüt di Reino Hulandes.
Despues di añanan di retórika i tantu rapòrt tokante e materia akí awor tempu pa akshon a yega. Prinsipalmente aworakí pasobra tambe mayoria di Parlamento di Kòrsou ta rekonosé ku Isla ta forma un peliger pa hende i medio ambiente. P’esei SMOC ta proponé ku Parlamento i Senado di Hulanda huntu ku Parlamento di Kòrsou ta yuda otro konstruktivamente di tal manera ku Isla no ta keda un ko’i hunga polítiko mas ku hende bou di huma – inkluyendo e trahadónan den servisio di e refineria – di Isla mester paga e preis mas haltu. Anto ta trata tantu e situashon aktual komo esun den futuro.
Un paso konkreto por ta laga ehekutá un inspekshon kompleto di e tereno di Isla pa Konseho di Salubridat. Tambe por laga eksperto di Hulanda tuma asiento den e komishon resien formá pa studia e senario pro ‘Upgrading’ na un banda i den e komishon pa e senario di emergensia ‘Klousura’ na e otro banda. E formashon di e komishonnan ta kontroversial i niun tiki transparente.
Pa finalisá, nos ta pidi boso urgentemente pa hasi tur loke ta posibel durante boso bishita pa realisá loke tin skirbí den e karta akí.
Atentamente,
Drs. Arjan Linthorst, miembro di direktiva Drs. Peter van Leeuwen, presidente


text:
Ordenansa nacional (ley)
Na Aruba un ley ta un ordenansa nacional. Un ordenansa nacional ta un instruccion general obligatorio, cu ta contene un decision conhuntamente tuma dor di Gobierno y Parlamento y cu a sigui e procedura cu ta para den e Constitucion di Aruba. E ordenansa nacionalnan ta forma un fuente di derecho pero nan no ta e unico forma den cual tin reglanan cu ta duna derecho. Nos conoce tambe decreto nacional, cu ta contene medida general y tambe tin regulacionnan minsterial cu ta contene instruccionnan general obligatorio. Otro fuente di derecho por ta, tratado internacional of decision di organisacion internacional (manera Unidad Europeo), cu por contene instruccionnan general obligatorio, custumber, principionan fundamental y sentencia di hues (hurisprudencia). Ademas asuntonan di principio di igualdad y principio general di bon gobiernacion ta hunga un rol.
- 01. Constitucion
- 02. Gobernacion
- 03. Empleado publico
- 04. Finansas publico
- 05. Orden publico
- 06. Vivienda, ordenamento teritorial y medio ambiente
- 07. Salubridad publico
- 08. Seguridad
- 09. Trafico, transporte y comunicacion
- 10. Economia
- 11. Labor
- 12. Cuido y seguridad social
- 13. EnseƱansa y cultura
- 14. Hurisdiccion (asunto di corte)
- 15. Derecho civil
- 16. Derecho penal
- 17. Dienstplicht
Pa mas informacion:
Trending topics
- Trending Topics
- Creacion di ordenansa nacional (ley)


text:
Comision di Siguridad di Agencia Europeo di Medicamento (EMA) a descubri cu e vacuna Oxford-AstraZeneca contra Covid-19 por causa klompi inusual den sanger. Pero a enfatisa cu e beneficionan general di e vacuna, pa preveni coronavirus ta mas cu e riesgonan di efectonan secundario.
E comision a compila dato di 18 morto den revision di 62 caso di CVST (un coagulacion den e parti patras di nanishi cu ta saca e sanger for di cerebro) y 24 caso di trombosis di un ader den bariga. E casonan aki a aparece den un documento di siguridad di remedi den e database di Union Europeo. E casonan a bini principalmente di e sistemanan di notificacion di rond di 25 miyon di persona cu a ricibi e vacuna.
E agencia a publica su conclusion ya cu Agencia Regulador di Remedi y Productonan Sanitario di Reino Uni a tene un conferencia di prensa riba e mesun tema, cinco dia despues cu a confirma cu 22 persona a experimenta CVST y al menos ocho caso di trombosis. Tur esaki ta reaccionnan poco comun.
E decision a bini tambe despues di e casonan na Alemania, unda siman pasa a stop uzo di e vacuna AstraZeneca den personanan menor di 60 aña. Esaki despues di 31 informe di CVST. Bintinuebe di e 31 casonan tabata hende muhe di entre 20 y 63 aña, y nuebe di e pashentnan a fayece.
Pero director di EMA, Emer Cooke, a bisa cu e beneficionan di e vacuna AstraZeneca pa preveni Covid-19 en general ta supera e riesgonan di efectonan secundario. “E recomendacionnan di EMA pa uzo di e vacuna no ta cambia.”
Te cu awo, mayoria di e casonan raporta a sosode den muhernan menor di 60 aña den dos siman despues di e vacuna.
Te na e momentonan aki e mas cu 20 mil pereosna vacuna, a haya dosis di Phizer. E siguiente cargamento no ta conoci cual marca e lo ta, segun minister di salud a informa recientemente.


text:
AUSTIN – Diahuebs, 8 september, parti mainta Minister Oduber tabata presente na e estado di Austin na unda e la wordo invita pa participa na un conferencia di salud conhuntamente cu minister Ernst Johan Kuipers cu ta e minister di Volksgezondheid, Welzijn en Sport (VWS) di Hulanda. E conferencia di salud ta organisa en conhunto cu Austin Healthcare Council, cu ta un organisacion non-profit cu a wordo funda door di e lidernan di e industria di salud cu ta traha hunto cu un solo meta, pa establece Austin su posicion global como e centro di innovacion pa salud. E meta principal di e conferencia aki ta pa fortalece cooperacion riba tereno di salud y tambe pa trese mas innovacion den e sector di salud publico por medio di tecnologianan avansa.
Na e conferencia aki Minister Oduber tabata tin e oportunidad pa comparti y pone enfasis riba e experencia di con innovacion y tecnologia a yuda Aruba maneha e pandemia di COVID19. E la elabora sigur ariba Aruba Health App cu a wordo crea durante e pandemia pa facilita e proceso di test y tambe pa centralisa informacion di cada pashent di un manera optimal, digital y accessibel pa tur hende den comunidad di Aruba. Tambe e la splica con despues a incorpora e uzo di e sistema di Aruba pa ta un solucion caminda cu pasaheronan por presenta nan dato nan personal di salud na aerolinea, hotel y tur e partner nan den e industria di hospitalidad den un forma priva y sigur.
Minister Oduber a gradici tur e partnernan internacional pa e invitacion y tambe pa e oportunidad di adkiri asina hopi conocemento den e ramo di innovacion y uzo di tecnologia den salud publico. E conocemento aki sigur ta importante y un ehempel pa implementa na pais Aruba.


text:
KRALENDIJK – Riba djaluna 4 di oktober 2021, Qredits huntu ku Fundashon Forma a otorgá 9 sertifikado na e kursistanan ku a finalisá e kurso Skol pa Empresario (‘Ondernemersschool’).
Ku un sintimentu di alegria i orguyo e9 kursistanan a risibí nan sertifikado. E biaha aki nos aselebrá e ortogashon di sertifikado den un esfera ameno ku un grupo mas chikí ku kustumber. Dilanti di e dosentenane kursistanan a wòrdu apoyá pa nan logro i enkurashá pa sigui ku nan metanan pa asina garantisá éksito di nan empresa riba término largu. Esaki tabata e di 7 edishondi ’Ondernemersschool’na Boneiru,kaminda 9 kursista a logra finalisá e kurso.
Skol pa Empresario ta un inisiativa di Qredits ehekutá dor di Fundashon Forma.
E kurso tabata un trayekto di 12 siman dirigí dor di e dosentenan sr. Phartuchand Martha i Maideline Martijn. Tambe den e 12 simannan aki tabata tin 5 workshòp dirigí dor di e dosentenan sra. Flora Wijnand, sr. Jefferson Rosalia i sra. Maraguanela Martis .
Durante di e kursoe kursista a siña entre otro kon pa formulá su propio mishon i vishon, kon pa analisá su mes komo un negoshante, kon pa analisá su negoshi deseá, kon pa posishon’é riba merkado, kon pa analisá e merkado i kua strategia mester wòrdu usá. Tambe nan a sigui e kurso aki pa medio di un programa digital, esta ‘E-Learning’, ku ta yuda stap pa stap pa traha un plan di negoshi. Na final di e kurso, e kursistanan a presentá nan plan di negoshi pa medio di un ‘pitch’ dilanti di un pènel di ekspertonan representando Qredits iKamara di Komersio i Industria Boneiru. Den e pènel nos tabata tin tambe un representante di Entidat Publiko di Boneirui un empresario eksperensiá.
Pa medio di e kurso aki Qredits huntu ku Fundashon Forma, kier desaroyá i stimulá kualidatnan empresarial den e komunidat di Boneiru i pa asina garantisá desaroyo ekonómiko duradero.
Pa mas informashon i pa hasi aplikashon
Pa mas informashon tokante di e kurso Skol pa Empresariopor manda un e-mail na bonaire@qredits.nl òf info@fundashonforma.com


text:
WILLEMSTAD — Direktiva di federashon di Sòftbòl di Kòrsou ku hopi dolor a tuma nota di e pèrdida grandi di Sr. Julio Hellburg. Un hòmber ku no mester di introdukshon kiko e la nifiká pa Sòftbòl lokal i tambe internashonal. Direktiva di CSB a risibí vários mensahe di Kondolensia di vários pais den e region aki, manera Chile, Argentina, Peru, Aruba, Colombia i tambe personahenan importante di Consursa ku ta e federashon madre di Sòftbòl den Sur Amérika i bisindario. Nan tur a nominá Julio Hellburg komo un Baluarte i un eminensia pa Sòftbòl riba plano Internashonal.
Di parti direktiva di CSB i tambe henter e famia di sòftbòl engeneraal nos kondolensia i forsa na famia di sr. Julio Hellburg.


text:
WILLEMSTAD — Manera ya ta konosí nos selekshon nashonal a klasifiká pa e segundo buèlta di Scotiabank Caribbean Cup i tur kos ta kla pa loke ta trata e promé di e 2 kompromisonan di nos selekshon nashonal.
Nos promé partido lo ta kontra Guyana Inglés awe djarason, promé di yüni miéntras djamars 7 di yüni nos lo enfrentá U.S. Virgin Islands. Ámbos partido lo tuma lugá aki na Kòrsou den Stadion Ergilio Hato (SDK) pa 8or di anochi.
Nos selekshon ta konsistí di e siguiente hungadónan:
- Eloy Room
- Dustley Mulder
- Shanon ‘Cheese’ Carmelia
- Elson ‘Sontje’ Hooi
- Leandro Bacuna
- Jarchinio Antonia
- Gino van Kessel
- Michaël Maria
- Rhu-Endly ‘Cuco’ Martina
- Jeremy de Nooijer
- Gianluca Maria
- Rangelo Janga
- Gevaro Nepomuceno
- Irvingly van Eijma
- Darryl Lachman
- Jason Wall
- Germaine ‘Kemy’ Agustien
- Felitciano Zschusschen
- Gillian Justiana
- Derwin Martina
- Ayrton Statie
- Jarzinho Pieter
- Rowendy Sumter
Portanan ta habri for di 5or di atardi i nos ta rekomendá tur hende pa yega trempan pa evitá e trafiko mirando ku tin kontrukshonnan ta tumando lugá riba e kaminda.
E úniko entrada pa e personanan ku a kumpra e sekshon VIP ta via di Gosieweg. Mester pasa den banda di e barikada nan, pasa dilanti Hot Wings Café, Robbie’s Lottery etc, subi e área di parkeo di e skol Emmanuel pa stashoná.
Pa e personanan ku e otro diferente sekshonan tin 2 opshon. E promé ta via di Kaya Thomas Henriquez (e hanchi di ABVO), lora na man robes pa despues subi Kaya Andrew Jones pa despues subi e área di parkeo di Stadion Ergilio Hato.
Tambe por pasa via di Gosieweg manera e sekshon di VIP, pasa den banda di e barikada nan, pasa dilanti Hot Wings Café, Robbie’s Lottery etc, kita na bo man robes, despues di e trùk di pan i subi un kaminda di tera sigui bin patras i lora dilanti di e porta na e pisina i subi e área di parkeo di Stadion Ergilio Hato.
Karchinan pa e 2 partidonan aki ya ta na benta i ta optenibel na FFK bou di ora di ofisina, Botika Mampuritu, Beep Beep, 4th of July Snèk na Barber, pòmp di gasolin Santa Maria i na tur filial di C-Post N.V.
E preisnan pa e diferente paketenan (di ámbos partido) pa sekshonnan ta lo siguiente:
- VIP ta kosta Fl.300,- (inkluso konsumo);
- Bou di tribuna kubrí ta Fl.75,-
- Bou di tribuna kubrí parti Festival Center ta Fl.50,-
- Tribuna no kubrí ta Fl.30,-
- Den e sekshon di tribuna no kubrí mucha te ku 12 aña i 60+ ta paga Fl.20,-
Tene na kuenta ku e preisnan aki ta válido pa ámbos partido, pues bo ta kumpra un pakete di karchi pa tur e 2 partidonan aki!
Ahinda tin mas suèter di nos selekshon nashonal ku shal optenibel na FFK bou di ora di ofisna na balor di 35 ku 25 florin. Pasa buska di bo pa asina bo bin sostené i apoya nos hungadónan.


text:
WILLEMSTAD — Pa Milan Junior Camp Caribbean ta un honor i plaser pa por ta parti di e di dos edishon di e torneo di CWM / EWP 2016. Nos por konsiderá e torneo aki komo nos Champions League di Kòrsou su kategoria U-13, tumando na kuenta ku ta e 8 ekiponan ku a sobresalí durante di kampeonato regular, a ser invitá pa partisipá den e torneo. U-13 ta un di e kategorianan di mas importante mundialmente pa ekiponan internashonal. Ta for di e grupo aki ta saka e futuro streanan di futbòl i esaki ta e motibu prinsipal pa e torneo aki. Milan Junior Camp huntu e grupo di CWM i EWP lo hasi uso di nan konekshonnan den mundu di futbòl internashonal pa showcase e hungadó mas balioso di e torneo. Ademas algun miembro di e ekipo ganadó lo haña beka pa nan por partisipá den edishonnan di Milan Junior Camp na Kòrsou.
E torneo lo ser hungá konforme e reglanan di FIFA, ku algun modifikashon menor den tempu di wega. Rèfrinan ofisial di FFK lo guia e weganan i ta miembronan di ekiponan ku ta registrá na FFK so lo por partisipá na e torneo (pues ku karnèt).
E 8 ekiponan a ser invitá a base di e standing aktual di e kampeonato lokal di U-13. Lo hunga e weganan den 2 pool i despues e 2 ekiponan di kada pool lo hunga semi final i final.
E wega final lo tuma lugá djabièrnè dia 8 di yüli 2016, atardi na vèlt di Rust en Burgh, Asiento.


text:
WILLEMSTAD — Komo preparashon pa e dos eventonan grandi ku nos selekshon tin na kaminda (Kopa Oro i Kopa Karibe), di 7 pa 9 di yüni, nos hungadónan residensia na Hulanda i tambe nos hungadó lokal Ashar Bernardus ta huntu den un ‘trainings camp’ den e kompleho deportivo di KNVB na Zeist (Hulanda). Durante e ‘trainings camp’ aki nos selekshon ta praktikando bou di guia di nos ‘headcoach’ Sr.Remko Bicentini, riba e parti físiko i mental pa e 2 weganan di fogeo i nos kompromisonan durante e buèlta final di Scotiabank Caribbean Cup ku Gold Cup 2017.
Djadumingu, 11 di yüni próksimo nos hungadónan di Hulanda i esnan di Kòrsou lo sali rumbo pa Canada pa asina enfrentá e selekshon di Canada durante un partido di fogeo dia 13 di yüni. E siguiente dia, 14 di yüni, nos selekshon lo bin Kòrsou pa sigui ku e training nan pa e wega di fogeo kontra Nicaragua.
E partido aki lo tuma lugá djasabra 17 yüni 8’or di anochi den Stadion Antoine Maduro (SUBT).
Karchinan pa e partido aki lo ta optenibel entrante mañan na FFK bou di ora di ofisina, Botika Mampuritu, Beep Beep i pòmp di gasolin Santa Maria.
Dia di wega karchinan lo ta optenibel na e lokèt nan di Stadion Antoine Maduro.
E partido ta kuminsá 8’or di anochi pero portanan ta habri for di 5’or di atardi, yega trempan pa evitá e trafiko!
E preisnan pa e diferente sekshonnan ta lo siguiente:
- Sekshon A; Tribuna pariba di tribuna di honor ta Fl.50,-
- Sekshon B; Tribuna patras di golnan na lado di Maripampoen ta Fl.25,-
- Sekshon C; Tribuna patras di golnan na lado di Willemstad òf Tribuna pabou di tribuna di honor ta Fl.25,-
- Den e sekshon B i C (tribuna patras di golnan) mucha te ku 12 aña i 60+ ta paga Fl.15,-
Un yamada ta bai na henter e pueblo di Kòrsou pa bin na bòshi, bin disfrutá di un tremendo partido! Sali ku bo bandera di Kòrsou, bo t-shirt, bo shal, bin apoyá i sostené nos hungadónan komo e number 12!
Nos ta topa djasabra 17 di yüni, 8:00 PM den Stadion Antoine Maduro!
Banda di e kompromiso grandinan aki di nos selekshon nashonal, nos tin tambe e selekshon U-15 ku ta preparando pa bai saka kara di Kòrsou den temporada di ougùstùs na Merka.
Nos damanan tampoko no ta keda atras, mirando ku e selekshon U-17 i U-20 tambe lo mester bai representá nos na Bermuda ku Trinidad & Tobago den luna di yüli i ougùstùs benidero.
Aparte di tur e selekshon nan aki, FFK ta bezig ku diferente proyekto eskolar den e área di Banda Bou. Sr. Nico Labohm di KNVB huntu ku un grupo di entrenadó lokal a bishitá un total di 4 skol na Banda Bou i a organisá torneo nan chikí di futbòl pa tantu e mucha muhénan i e mucha hòmbernan ku ta bishitá e skolnan aki. E meta di e torneo aki ta pa laga e muchanan aki sera konosí ku e deporte di futbòl i pa lanta e interes den e muchanan aki pa asina esnan ku no ta pertenesé na un ekipo ainda, por forma parti di un ekipo di futbòl.
Pues FFK ta sigui traha duru riba e desaroyo di nos hobén nan den e ámbito di futbòl pa sigui engrandesé e deporte di futbòl aki na Kòrsou!


text:
Akuerdo Intergubernamental
E Akuerdo Intergubernamental ta un akuerdo formulá entre Entidat Públiko Boneiru i Reino pa alkansá sierto metanan konhunto. Kalidat di bida i e servisio ku gobièrnu ta duna na e suidadano a sirbi komo guia den e akuerdo ku a sera.
A sera e akuerdo pa un periodo di kuater aña, kuminsando na aña 2018 i ku un durashon te na fin di aña 2022. E akuerdo mes ta konsistí di 11 tema prioritario, repartí den 40 proyekto ku ta varia di akohida pa mucha pagabel i bon organisá te na drechamentu di kaminda i tambe fortifikashon di e aparato públiko.
Huntu nos ta traha pa un mihó Boneiru!
Huntu ku Reino Entidat Públiko Boneiru ta traha intensivamente na realisashon di e palabrashonnan ku a hasi den e Akuerdo Intergubernamental.
E Mènedjer di Programa di e Akuerdo Intergubernamental diariamente ta monitoriá i aktivamente ta duna direkshon na e metanan, huntu ku su ofisina di programa. Periódikamente tur e partidonan ta sinta na mesa pa papia tokante e progreso i pa ahustá esaki kaminda ta posibel. For di e konsultanan aki un biaha pa kuartal ta resultá un raportahe di progreso for di kua tur partido por saka e informashonnan nesesario pa por keda duna direkshon na e direktoradonan i ministerionan pa un bon desaroyo di e Akuerdo Intergubernamental. E Akuerdo Intergubernamental ta un kolaborashon intensivo i kontinuo entre e Mènedjer di Programa, Kolegio Ehekutivo di Boneiru, Ministerio di Asuntunan Interno i Relashonnan den Reino i Representante di Reino.


text:
ABC SNIPPETS: Week #10
(Diaweps 10 di Mart) EQ BAND XL ta presentá un cover titulá MAS PROMÉ kantá pa Sidney Seraus for di un presentashon Live. E kansion ta Original di Ivan Hoe Williams (Dikon min konosebu mas promé).
(Djaluna 7 di Mart) Da Ridlaz huntu ku HNLY despues di 8 aña a drenta studio bek i ta trese un produkshon nobo riba merkado 'Lag'e Penetra'. Nos tur mester por konose e video ku a bai viraal lag’é penetra te den bo alma, e bia aki Da Ridlaz a usa esaki komo inspirashon i ke penetrá den kada un fanatiko su kurason.
(Djaluna 7 di Mart) ERA pendiente pa su kuarenta aña di eksistensia, ta presentá un single nobo titulá "Ta Ki Wega Tin" kual ta un 'konpa' masha dushi mes interpretá pa Reintje Rock. "Ta Ki Wega Tin" ta un cover adaptá pa Rudsel "Little" Leito i Farley "Nacho" Coffie./ Kantante: Rienier Lijfrock/ Letra: Rudsel "Little" :Leito/ Areglo: Farley "Nacho' Coffie/ Mixing & Mastering: Clifford "Clepo" Martina.


text:
Oranjestad-Pueblo di Aruba, mas bo purba compronde e ponencianan di sr. Herde, mas confundi bo ta sinti bo mes cu e realidad. Sr. Baba Herde ta mescos ora bo tin cu trata cu un bol di hilo bruha! Segun sr. Herde, gobierno di AVP ta bezig cu un reforma structural enbez di medida. Aki sr. Herde, keriendo cu e pueblo di Aruba no por skirbi nan nomber, ta purba despista e echo cu su gobierno ta implementando un monton di medida riba lomba di e pueblo. Dia 19 april ultimo, a sali publica den prensa cu Minister President Eman a comenta cu e prome reaccionnan riba presupuesto 2015 tabata positivo; a tuma hopi medida y hopi paso, pero CFT a expresa cu nan tin duda den forma cu gobierno kier yega na e balanced budget y si e medidanan cu a tuma por ta suficiente pa logra e meta. Awor, si e propio Minister President ta menciona e palabra medida, dicon e lider di fraccion di AVP den Parlamento tin cu trece otro storia pa e pueblo di Aruba? Sr. Herde mester tin un grabbelton for di cual e ta coba cada biaha otro palabranan manipulativo pa e palabra medida!
Segun e carta di CFT di dia 10 april ultimo, ta 24 medida tin menciona den e presupuesto di pais Aruba pa 2015. Pa colmo, ta mas critica cu elogio e gobierno di AVP a haya for di CFT. Sr. Herde simplemente ta insulta e pueblo di Aruba, trociendo e berdad di cu SU gobierno a implementa medidanan.
Laga nos analisa un rato dicon CFT ta bisa cu e MEDIDANAN di gobierno di AVP no ta suficiente. Uno, cu excepcion di e 170 miyon cu gobierno a inyecta den APFA na 2014, e presupuesto 2015 ta identico na esun desastroso di 2014. E presupuesto 2014 a wordo descualifica prome cu CFT a duna ordo pa incorpora e 170 miyon. Pues, cu of sin e 170 miyon, e presupuesto 2014 tabata un flop, un fracaso. Pa motibo di tempo, Hulanda a instrui sr. Gobernador pa firma esaki numa, despues di a incorpora e 170 miyon florin. Awor, e resultado di 2015 ta sali negativo 183.3 miyon. Pero den esaki tin hopi asunto cu no ta cuadra cu realidad, pa cual motibo CFT y Raad van Advies a desbarata y keur af e presupuesto 2015 completamente. Si e presupuesto di 2015 ta hole mesun stinki cu esun di 2014, pueblo ta kere cu gobierno, lo no haya e mesun reprimande (scual) cu e mesun gobierno a haya for di Hulanda na 2014? Ami ta kere mas pio ainda! Pasobra pa malo bo a bolbe haci e mesun fechoria y ple kens manera bo no sa di nada! Gasta fondonan publico di manera descabeya y favoreciendo sponsernan di campaña politico di AVP. Pesey sr. Herde tin cu bin padilanti y gaña pueblo cu nan no ta pusha medida den curpa di e pueblo. Ora cu e golpi bin for di Hulanda (AMvRB of e Klestee di Baca) AVP ta gaña muri y bisa pueblo cu ta Hulanda ta esun malo y no gobierno di AVP.
Un hende tin cu sali padilanti y desenmascara tipo di gobernante asina. E ta uno manipulativo, vil y malvado contra bon gobernacion di e pais. Asina sr. Baba Herde ta mustra cu e ta, bes tras bes cu su declaracionnan troci y insolente. E dia lo yega cu e palabranan di sr. Herde lo core su tras y tir’e cu piedra pa motibo di e manera abusivo cu el a uza nan. Un cos ta sigur, esaki ta muestra di e ansha di morto politico di e partido AVP, vocifera pa nan líder di fraccion den Parlamento.


text:
APARTE LADRONISIA NA SITIONAN DI BUSEO, HOPI KASO DI LADRONISIA NA BOTO NAN
KRALENDIJK — Ultimo tempu malechornan ta hopi aktivo ku diferente kiebro na kas, hotelnan, sitio di buseo i tambe awo den boto nan stashoná. Den ultimo 2 simannan tras di lomba tabata rekòrt na momentu ku mas ku 5 boto stashoná na e slipway pega ku Marriot a ser bishitá pa malechornan. Diferente kos nan a wòrdu hòrta manera bateria di boto, motor di boto i diferente artefakto nan ku tin den boto nan poné. Sigur algu di lamentá, mirando ku piskadó nan ta lucha inkansablemente pa pone pan riba mesa i malechornan ta yega i hòrta motor, bateria etc for di nan boto. Ban spera ku e malechornan aki stop ku e aktonan aki i tene man na kurason pa kada persona ku ta traha duru pa yega na nan boto.
Diparti polis i kmar tambe lo ta bon pa tira kòntròl na e sitio nan aki mas frekuente den ora nan di anochi bai kue marduga.
Tin piskado a bisa kaba ku si sigui asina aki ku nada nota wordu hasi nan mes lo tuma lei den nan man paso no por sigui soportá mas.
FUENTE: LIVE 99 FM


text:
WILLEMSTAD — Wikènt tras di lomba weganan di e torneo 100 aña MCB patrosiná pa Maduro & Curiel’s Bank a kontinuá ku weganan desisivo pa wak ken ta e ekiponan ku lo pasa pa final. Djasabra tabata e ekiponan di Senior league ku mester a lucha pa por keda den e torneo.
Despues di un áwaseru fuerte djabièrnè tabatin duda ku weganan lo a siguí djasabra pero manera ta kustumbrá kaba di e organisadónan wega ta para na vèlt. For di djabièrnè a sòru pa e partinan di tera na Tio Daou ta tapa i pa djasabra despues di algun trabou riba e vèlt weganan por a sigui.
Den e promé partido e ekipo di Montaña Ariba a sa di gana di e ekipo di St. Michiel ku skor di 10-4 i keda na bida. Den e di dos partido e kampionnan di aña pasa Sta. Rosa ta pasa fásil riba Brievengat ku skor di 11-1. E di tres partido a bai entre e number 1 di temporada regular, Van Engelen, kontra e number 2, Marchena. E partido aki tabata bon bringa i tabata 0-0 te den bòm di 4 kaminda áwaseru a kai bastante fuerte i mester a para e wega un ratu. Aki mester duna un elogio na tur dos ekipo ku a reakshoná lihé i e muchanan mes a kore sali for di “dugout” i tapa e vèlt.
Huntu ku e kuerpo di umpire e komishon organisadó a tuma e desishon pa warda 30 minüt i wak kon e vèlt ta seka. Mester bisa akinan ku e sistema di drain pa e awa bai di Tio Daou a hasi su trabou i despues di a drecha vèlt bek e wega por a sigui atrobe. Wega a keda kayente i despues ku kada ekipo a anotá un kareda mester a bai “tie-break rule” i den un final dramátiko ku e último out di e partido na home plate e ekipo di Marchena a sali di porta grandi ganando ku skor di 2-1 i asina pasa mesora pe final di divishon Senior.
E delaster partidó di dia a bai entre e 2 promé ganadornan di dia, Montaña Ariba kontra Sta. Rosa. E partido aki tabata bon bringa inisialmente pero despues Sta. Rosa a tuma kòntròl di e wega i a sa di gana ku skor di 8-1 i keda na bida un dia mas.
Djadumingu kosnan a sigui kayente i den e divishon Junior e ekipo di Marchena a sigui lusi bon i ta gana di Montaña Abou ku skor di 9-4. Den e di dos partido Trai Seru ta gana pèrtá di Brievengat ku skor di 7-6. E di tres partido tabata unu di Senior league pa determiná e otro finalista i akinan den un partido kaminda Sta. Rosa a sali bai duru bai para, Van Engelen a bringa bini bek pero keda nèt kòrtiku i ta pèrdè ku skor di 6-4. Asin’aki Sta. Rosa ta pasa pa e final kontra Marchena pa bai purba defendé nan titulo di aña pasa. Den e último partido pa determiná e finalista di Junior tabatin un fiesta di kareda i despues di a sali kai atras 7-0 den promé inning, Trai Seru a logra bini bek i kue bentaha. Trai Seru ta yega e último inning dilanti ku diferensia di 7 kareda pero no por wanta esaki i Marchena ta empatá i bai dilanti pa 1 kareda. Serando e inning Trai Seru ta logra skor 2 pa laga Marchena den tereno ku skor di 18-17. E ekipo di Marchena ta logra kaba na mesun posishon ku aña pasa ora nan keda te den e último tres ekiponan. Trai Seru ta pasa pe e gran final di Junior kontra e ekipo di St. Maria. E final lo ta un “best of three” i nan lo kuminsá djabièrnè dia 16 di desèmber na Tio Daou pa 6or di atardi ku e partido di Junior i despues pa 830 esun di Senior. Djasabra dia 17 e weganan ta kontinuá for di 9or di mainta i e torneo lo kaba djasabra mes. Esaki ta nifiká ku si e serie(nan) empatá djasabra e timnan lo tin ku hunga un “double header”.
Kòrda ku por sigui tur e weganan tambe via di gamechanger òf via di e scoreboard riba e wepsite: eteamz.com/100anjamcb
Fanátiko nan di baseball di mucha ta invitá pa bini Tio Daou i animá nos muchanan den e último weganan di aña 2016 djabièrnè dia 16 i djasabra dia 17 di desèmber awor.


text:
E cursonan special cu AVB ta brindando na entrenadonan, den cooperacion estrecho cu CONCACAF di Caribe y KNVB di Hulanda ta dunando masha bon resultado. E entrenadonan mes ta expresa nan satisfaccion pa por haya e oportunidad aki, di por sigui desarroya, di por aporta na crecemento y mehoracion di e nivel di futbol riba nos isla. Claro cu esaki lo no ta posibel sin e empeño y trabou duro di e directiva di Arubaanse Voetbal Bond (AVB), specialmente di su presidente cu tin masha bon contacto cu tur e federacionnan internacional aki.
Awor cu ta brindando oportunidad pa coachnan por haya licencia oficial di entrenado, por sinti un entusiasmo grandi den e ekiponan y e organisacionnan di futbol riba nos isla. Por ehempel awor mas hende ta compronde cu tin un diferencia entre e licencianan pa coach di futbol, manera nos conoce e categoria B y C. E licencia C ta mas pa mucha desde U9 pa U17, ya cu nan ta den desaroyo. Ey lo educa e entrenado con prepara e muchanan.
Coach di SV Dakota, Jonathan Lake, a splica cu cada edad tin un etapa cu mester tene cuenta cu ne. Pa loke ta trata e licencia di B, esey ta esun mas pa hungadonan senior, esta U17 bay ariba. El a gradici Arubaanse Voetbal Bond (AVB) p’e oportunidad, pasobra nan a caba di sali di C-Licence. Esaki tabata masha bon mes y como e tin hopi aña di experencia, Lake a haya oportunidad pa pasa e otronan.
E ta contento di e oportunidadnan aki, pasobra hopi pais no ta haya chens di pasa tipo di curso aki. Lake a pasa e curso di C, pa cual motibo e ta masha contento. Asina cu e entrenado tin e certificado aki, mesora por ta sigur cu e ta na un cierto nivel. El a haya chens di biaha pa sigui desaroya, debi cu el a destaca den e parti di C. Ta trata di mas of menos 6 di nan cu a haya e oportunidad aki pa sigui avansa pa B y esey ta algo grandi.
Door di su experencia y oportunidad grandi, e ta gara esaki cu dos man, pa por sigui mehora e muchanan. “Nos tin bon coachnan, pero atrobe no ta tur por pasa nan conocimiento y experiencia na e muchanan. Esey ta e intencion, cu nos por pas’e n’e muchanan bek”, el a indica. Esaki ta importante y Lake ta dispuesto pa traha p’e, pero tambe pa logra esey.


text:
WILLEMSTAD – Boca Star Pool Room djasabra 25 di òktober, a organisá un Tremendo Kampionato Individual Hubenil pa tur e hóbennan ku ta tumando lès di Biyar na Boka Star Pool Room.
Algun siman pasa Boka Stars Pool a start ku kurso grátis pa Hóbennan di 7 te ku 14 aña ku kier a siña hunga e deporte di Pool/Biar.
E práktikanan ta tuma lugá serka Nelson Tremus propietario di Boca Star Pool Room, ku ta traha inkansablemente pa engrandese Biyar bou di hóbennan i Nelly Zimmerman ku sigur no mester di ningun introdukshon pa tur e premionan ku el a logra riba tereno internashonal representando Kòrsou den eksterior den e deporte aki.
Ayera tabata tin un Kampionato Individual Hubenil kaminda un total di 15 hóben a partisipá i tabata Clarickson Kraal ku a resultá e Kampion di e Torneo aki.
RESULTADONAN:
Kampion: Clarickson Kraal
SupKampion: Jeandrinho Constancia
3e LUGA: Michelangelo Zimmerman
4e LUGA: Sugently Martha
5e LUGA: Siegiangerik Constancia